Lonjakan percutian ‘camping’ dan ‘glamping’ selepas pandemik Covid-19

Sudah menjadi satu amalan bagi Suhaida Mat Jusoh dan suaminya membawa anak-anaknya bercuti setiap kali musim cuti persekolahan.
Ini bagi memberi ruang kepada dua anak lelakinya yang berusia 11 dan sembilan tahun beriadah dan melepaskan tekanan daripada jadual belajar yang ketat.
Hampir semua lokasi tumpuan di Semenanjung Malaysia sudah dikunjungi keluarga itu termasuk hotel dan resort ternama.
Bagaimanapun, tradisi bagi keluarga Suhaida berubah apabila pandemik Covid-19 melanda dua tahun lalu.
Rakyat di seluruh negara dilarang merentas negeri dan melakukan sebarang akitiviti sosial bagi mengekang penularan jangkitan virus berkenaan.
“Apabila rentas daerah dibenarkan, saya dan suami mula membawa anak-anak bercuti di kawasan terbuka seperti pantai dan air terjun.
“Ketika itu sektor perhotelan masih belum dibuka sepenuhnya menyebabkan tempahan sukar dibuat dan ada juga terpaksa ditunda kepada tarikh lain.
"Sebabkan itu, suami muncul dengan cadangan, apa kata kita pergi ‘camping’? Permulaan tu kami sewa sahaja khemah sebab tak berani nak melabur duit beli keperluan kerana risau anak-anak tak berminat,” katanya kepada MalaysiaNow.
Percubaan untuk bermalam di tapak perkhemahan menimbulkan rasa keterujaan pada kedua-dua anaknya menyebabkan Suhaida dan suami mula meneroka lokasi-lokasi perkhemahan dalam negeri Johor melalui carian di media sosial.

Suami isteri dari Johor itu juga mula berjinak membeli keperluan asas seperti khemah, kerusi dan meja lipat selain barangan memasak sewaktu berkhemah.
Sehingga kini, sudah masuk tahun kedua mereka menjelajah seluruh negara mencari tapak khemah untuk meluangkan masa bersama keluarga.
Menurut isteri anggota polis itu, kira-kira RM10,000 hingga RM15,000 dibelanjakan untuk melengkapkan set keperluan barangan perkhemahan yang dimiliki mereka sekarang.
"Mula-mula beli yang asas sebelum kita naik taraf beli keperluan lain. Barang-barang yang sebelum tu kita jual.
"Memang jadi rebutan sebab semua mencari dan adakalanya barang tak ada stok. Bila nampak kita jual memang orang beli," katanya.
Pandemik yang melanda dua tahun lalu mencetuskan lonjakan dalam pembelian dan sewa rumah motor (campervan) selain peningkatan tempahan tapak perkemahan serta “glamping” ketika rakyat Malaysia bersemangat “membalas dendam” daripada kuarantin sepanjang perintah berkurung bagi mengelakkan penularan jangkitan Covid-19.
"Glamping" merujuk kepada aktiviti perkhemahan yang lebih eksklusif dan mewah yang mana pengunjung tidak perlu membawa dan membina khemah sendiri.
Sebaliknya datang untuk bermalam di khemah-khemah yang sudah sedia dipasang oleh pusat perkhemahan.
Perkembangan itu menyaksikan pandemik sekali lagi mengubah cara kehidupan masyarakat dunia dengan dengan menjadikan percutian tradisi seperti bermalam di hotel dan resort tidak lagi menjadi tumpuan utama.
Mereka cenderung untuk menjadikan lokasi dengan aktiviti-akitiviti "outdoor" atau luar rumah sebagai pilihan.
Sementara itu, beberapa pemilik perniagaan yang dihubungi MalaysiaNow berkata perkhidmatan tempahan perkhemahan dan glamping berlaku lonjakan besar dengan kira-kira 200% lebih sibuk daripada tahun lalu, ekoran trend semasa yang berkobar-kobar oleh rakyat Malaysia.
Ini terutamanya, kata mereka, disebabkan pembukaan semula sektor pelancongan dan rentas negeri untuk aktiviti sosial secara sepenuhnya.
"Tapak perkhemahan saya hanya di depan rumah pusaka keluarga. Ada enam tapak. Selalunya budak-budak universiti yang datang, ketika itu sebelum pandemik.
"Sekarang tak menang tangan nak balas tempahan orang ramai. Ada yang datang dari Johor Bahru dan Kelantan sebab nak bermalam," kata Noor Farazila yang mengusahakan tapak perkhemahan persendirian di Hulu Langat, Selangor.
Peniaga yang menyediakan alatan perkhemahan juga dilihat tidak menang tangan menguruskan pesanan para pelanggan.
Bercakap kepada MalaysiaNow, seorang peniaga barangan perkhemahan di TikTok yang mahu dikenali sebagai Uncle Lim memberitahu barangan yang dijualnya boleh habis dalam masa empat hari sahaja.
Selepas itu, dia perlu menghubungi pihak pembekal untuk menghantar stok yang baru.
"Stok sampai pun lambat juga kerana bukan saya seorang sahaja yang perlu tambah stok di kedai. Ramai lagi.
"Antara barang paling laku adalah khemah saiz sederhana, kerusi lipat, meja kecil, set berbeku dan pelbagai jenis dapur gas mudah alih. Ini barang susah sikit. Selalu habis," katanya.
Sementara itu, seorang pengusaha sewa rumah motor (campervan) yang aktif bersiaran di TikTok juga berkata perniagaannya bukan sahaja berkembang tetapi semakin mendapat pujian ramai pihak.
"Saya sudah buat bisnes ini sejak 2011 selepas balik dari Australia. Tapi masa itu tak ramai orang minat. Mereka fikir campervan hanya buang wang kerana bawa kereta sudah cukup. Nak tidur, boleh pergi hotel.
"Kini sudah berubah, mereka sudah tidak berminat dengan konsep cuti pergi hotel. Campervan lebih menarik kerana boleh bermalam di mana sahaja kawasan yang mereka suka," kata Yusuf Bahri, salah seorang ejen jurujual campervan dari Subang Jaya.
Suhaida bersetuju dengan kenyataan Yusuf mengatakan keluarganya kini sudah mula jemu dengan percutian ala resort.
Katanya, aktiviti yang dilakukan melalui percutian itu amat terhad dan tidak menambah nilai kepada anak-anaknya.
"Anak-anak sekadar pergi bermain kolam, kemudian naik ke bilik dan tidur. Kadang-kadang tengok TV, lepas tu makan."
Namun, kata Suhaida, aktiviti sewaktu berkhemah lebih menarik dan mencabar apabila anak-anaknya boleh meneroka alam semula jadi dan bermain dengan rakan-rakan baru daripada keluarga lain yang datang untuk berkhemah di lokasi sama.
"Dari pagi sampai petang, ada sahaja aktiviti. Bukan sahaja tak bosan, mereka pun tak reti letih."
Menurut Suhaida, dia dan suami sudah pun merancang aktiviti perkhemahan keluarga bagi tahun 2023 yang bakal tiba tidak lama lagi.
Katanya, Malaysia memiliki banyak tempat yang menawarkan keindahan alam semula jadi dan berbaloi untuk dijejaki bersama keluarga.
"Sebagai persediaan, saya akan teliti dahulu keadaan cuaca dan tengok sama ada lokasi itu selamat atau tidak untuk anak-anak.
"Kita juga perlu tahu tahap-tahap keselamatan yang ada di lokasi tersebut sebelum memulakan aktiviti perkhemahan."


Menteri pengangkutan tidak tolak kemungkinan sabotaj perkhidmatan LRT

Menteri Pengangkutan Wee Ka Siong hari ini tidak menolak kemungkinan terdapat unsur sabotaj sehingga menyebabkan gangguan perkhidmatan transit aliran ringan (LRT).
Wee berkata beliau telah berbincang dengan Prasarana Malaysia Bhd (Prasarana) pada Rabu lepas untuk melihat punca masalah itu secara menyeluruh dan bukan hanya terhad kepada aspek teknikal.
"Setakat ini, disebabkan masalah sistem dan signal. Bagaimanapun, kerajaan dan Prasarana telah ambil keputusan untuk melantik syarikat perunding bebas WSP yang disegani di peringkat antarabangsa untuk menjadi konsultan bagi melihat semua aspek termasuk apa yang dinyatakan (unsur sabotaj)," katanya dalam sidang media hari ini.
Beliau berkata demikian ketika diminta mengulas laporan sebuah portal berita yang menyatakan bekas ketua pegawai eksekutif (CEO) Prasarana Ridza Abdoh Salleh mendakwa terdapat kemungkinan punca gangguan perkhidmatan bagi LRT laluan Kelana Jaya disebabkan unsur sabotaj.
Pada 8 November, Rapid Rail memaklumkan perkhidmatan LRT laluan Kelana Jaya mengalami gangguan dan terpaksa dihentikan berpunca daripada sistem kawalan tren automatik (ATC) yang menyebabkan kehilangan signal antara pusat kawalan dengan tren.
Keesokannya, Prasarana mengumumkan sebahagian perkhidmatan LRT laluan Kelana Jaya digantung operasi selama tujuh hari hingga 15 November ini yang membabitkan 16 stesen dari stesen Kelana Jaya hingga Ampang Park.
Gangguan itu telah menjejaskan kira-kira 200,000 pengguna yang terpaksa beralih kepada kaedah pengangkutan lain bagi urusan harian serta menyaksikan trafik di ibu kota semakin sesak terutama pada waktu puncak.
Wee berkata punca yang dikenal pasti kepada gangguan ialah vehicle control centre (VCC) dan signalling management centre (SMC).
Beliau berkata modem dan peranti untuk bekalan elektrik telah ditukar malah penggunaan peralatan diagnostik pengilang asal (OEM), Thales Group telah membuktikan sistem kembali stabil setakat ini.
Dalam pada itu, Wee berkata Lembaga Pengarah Prasarana telah meluluskan peruntukan RM150 juta untuk menggantikan sistem kawalan tren automatik selepas insiden pelanggaran LRT laluan Kelana Jaya pada 24 Mei.
Beliau berkata proses perolehan sedang berjalan dan memerlukan 30 bulan mengikut perancangan yang bertujuan meningkatkan kualiti perkhidmatan serta menjamin keselamatan pengguna.


Tiada masalah jika tiada pakaian seragam, kata Putrajaya menjelang pembukaan sekolah

Kementerian pendidikan hari ini mengatakan murid yang masih tidak mempunyai pakaian seragam sekolah dibenarkan untuk memakai pakaian yang sesuai, kemas dan sopan.“Kebenaran ini diberi mulai 1 Mac hingga 26 Mac 2021, iaitu sehingga cuti pertengahan penggal persekolahan tahun 2021.“KPM berharap kebenaran ini akan membolehkan semua murid kembali hadir ke sekolah bagi mengikuti pembelajaran secara bersemuka,” kata kementerian pendidikan dalam satu kenyataan hari ini.Kementerian pendidikan berkata, mereka menerima banyak pertanyaan daripada ibu bapa tentang peraturan pemakaian pakaian seragam sekolah apabila sesi persekolahan dibuka kelak.Minggu lalu, kementerian pendidikan mengumumkan murid pra sekolah dan sekolah rendah akan kembali ke sekolah bermula 1 Mac selepas ditutup dalam satu tempoh waktu akibat pandemik Covid-19.Murid Tahun 1 dan 2 akan kembali ke sekolah pada 1 Mac manakala murid Tahun 3,4, 5 dan 6 akan memulakan sekolah seminggu selepas itu.Bagi murid sekolah menengah, sekolah akan bermula pada 4 April kecuali bagi murid Tingkatan 5 yang akan memulakan sekolah pada 8 Mac.Menteri Kanan (Pendidikan) Radzi Jidin berkata, tarikh pembukaan sekolah ini terpakai kepada semua sekolah kerajaan, sekolah bantuan kerajaan, sekolah swasta dan mana-mana institusi pendidikan yang berdaftar dengan kementerian pendidikan.“Apa yang penting ialah, sekolah mesti dibuka dengan prosedur operasi standard (SOP) yang ketat bagi memastikan murid mengikuti kelas dalam persekitaran yang selamat,” katanya.


Kes harian lepasi 5,500 jangkitan

Malaysia merekodkan kes baru sebanyak 5,594 kes menjadikan kes keseluruhan Covid-19 meningkat sebanyak 2,597,080 kes.4,908 pesakit juga direkodkan sembuh, menjadikan jumlah keseluruhan pesakit sembuh sebanyak 2,498,345.Dalam pada itu, kes yang memerlukan rawatan di unit rawatan rapi (ICU) adalah sebanyak 532 kes di mana 424 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 266 kes di mana 168 adalah kes Covid-19.Dari 5,594 kes harian yang dilaporkan pada hari ini, 85 kes (1.5%) adalah daripada Kategori Tiga, Empat, dan Lima, dan 5,509 kes (98.5%) lagi adalah terdiri daripada Kategori Satu dan Dua.


Kita akan bincang isu GST tapi bukan tahun ini, kata Zafrul

Kerajaan tidak menolak kemungkinan memperkenalkan semula cukai barangan dan perkhidmatan (GST) selepas lebih empat tahun dimansuhkan susulan kemenangan Pakatan Harapan (PH) pada Pilihan Raya Umum ke-14 (PRU14) pada 2018.
Bagaimanapun, Menteri Kewangan Tengku Zafrul Aziz berkata sebarang perbincangan mengenai cukai tersebut adalah bergantung kepada keadaan ekonomi.
“Untuk tahun ini, kita tidak akan bincangkan dalam bajet,” katanya kepada media selepas membentangkan Bajet 2023 di Parlimen hari ini.
Pada Jun 2018, kerajaan PH mengumumkan cukai 6% GST akan berkadar sifar.
Cukai itu kemudiannya digantikan dengan pelaksanaan semula cukai jualan dan perkhidmatan (SST) pada September tahun yang sama.
Bekas perdana menteri Najib Razak yang kini menjalani hukuman penjara memperkenalkan GST pada 2015.
Beliau mempertahankan langkah pelaksanaan cukai itu pada tahun lalu, mengatakan ia dapat memastikan ketelusan selain dapat mengurangkan ketirisan bernilai ratusan bilion dolar.
Menurut Najib, GST juga dapat merapatkan jurang pendapatan antara golongan kaya dan miskin.


Walau sukar menjual, tidak semua pengusaha buku ‘indie’ mahu tutup kedai

Bangunan berwarna perang Menara Majestic di Petaling Jaya menempatkan sebuah ruang kecil istimewa berukuran 270 kaki persegi yang penuh dengan buku.Ruang kecil yang dinamakan The Bibliophile Bookshop, adalah sebuah kedai kebanggaan dan juga kegembiraan seorang pemuda, J Kiridaren.Bukan sekadar itu, ia juga dianggap sebagai satu kerja gila sebetulnya.Mana tidaknya, Kiridaren membuka kedai bukunya pada Julai lalu, pada saat perniagaan mulai beralih ke dalam talian, selain pandemik Covid-19 yang menukar ekonomi negara kepada keadaan lebih buruk.“Saya mula siarkan ulasan saya tentang buku-buku yang saya baca di Facebook. Ia membuat orang mula bertanya kepada saya di mana mereka boleh beli buku-buku itu,” katanya kepada MalaysiaNow.“Secara beransur-ansur, saya terlibat dalam industri buku, mulai dari membeli dan menjual buku terpakai sehinggalah bekerja di kedai buku, dan akhirnya mengusahakan kedai milik sendiri.”Dia mengakui ramai peminat buku terkejut ketika mendengarnya membuka kedai buku fizikal pada waktu yang penuh ketidatentuan ini, namun dia percaya dengan nilai dan premis fizikal.“Ramai pemain industri buku mengelak untuk membuka kedai fizikal kerana ingin kurangkan kos. Tetapi saya percaya sebuah kedai buku memiliki nilai yang lebih besar. Ia adalah ruang untuk pembaca dan penulis bertemu, dan ruang untuk membincangkan buku,” katanya.“Budaya buku seperti ini wujud di kedai buku.”Kiridaren juga yakin kewujudan kedai juga dapat membantu penjenamaan.Katanya, walaupun kedai dalam talian boleh menjual buku dengan lebih murah, orang ramai yang gemar membeli buku akan terus mencari ruang bagi merehatkan minda dan dan membiarkan fikiran mereka mengembara dan meneroka.Walaupun optimis dengan usaha yang dilakukan, Kiridaren berkata dia dan pengusaha kedai buku independen lain masih menghadapi masalah dengan penerbit yang membekalkan buku kepada mereka.“Dulu, para penerbit cari kedai buku, tetapi sekarang mereka ingin dapatkan margin yang lebih tinggi untuk perniagaan mereka, jadi mereka jual buku sendiri atau upah ejen pemasaran mereka sendiri.“Penerbit malahan mengurangkan margin kami dari 40% menjadi 25%.”Bagi menampung margin yang berkurang itu, Bibliophile Bookshop turut sama menerbitkan buku sebagai tawaran lain kepada pelanggan.Antara buku yang diterbitkan termasuk karya terjemahan “The Prince” karangan Niccolo Michaevelli, “The Alchemist” karya Paulo Coelho, dan “The Art of War” yang ditulis Sun Tzu.Kiridaren yakin kedai buku fizikal akan kembali mendapat tempat setidaknya selepas pandemik yang melanda negara ketika ini berakhir.Pemuda ini kini memiliki sebuah gudang buku terpakai, dan sebuah kafe buku.Dalam pada itu, masalah sama turut dihadapi Gerakbudaya, sebuah kedai buku yang terkenal dengan jualan dan penerbitan buku alternatif.Pengasasnya, Chong Ton Sin, memberitahu MalaysiaNow jualan kedainya menurun sejak 2016.“Kami hadapi masa sukar pada tahun 2017. Kemudian pada 2018, kami berjaya bangkit disebabkan pilihan raya umum, orang ramai mencari buku berkaitan politik. Namun sejak 2019 dan ke depan, kami sekali lagi berdepan waktu sukar.“Penerbit berkata mereka tidak lagi menerbitkan buku dalam jumlah yang banyak kerana tidak dapat menjualnya. Atau alasan lainnya, mereka tidak cukup wang untuk mencetak. Sekiranya tidak ada buku, bagaimana anda nak jual?”Dengan jumlah pembekal, buku dan jualan yang semakin berkurangan, Gerakbudaya tidak mempunyai pilihan selain mengurangkan kos.Syarikat itu terpaksa mengurangkan kakitangan dan mengambil langkah mengurangkan kos lain seperti memotong gaji pekerja.Kedai buku Chong juga turut terjejas dengan penerbit bebas seperti Fixi dan Dubook, yang pada awalnya mendapat sambutan hebat industri buku, namun kini operasi kedua-dua syarikat itu juga semakin perlahan.“Jualan buku mereka menurun. Mereka beritahu saya permintaan kini semakin perlahan. Saya fikir kualiti buku mereka yang merosot,” katanya.Kedai buku Gerakbudaya menjual dan menerbitkan buku-buku alternatif di Petaling Jaya.Menurut Chong, perintah kawalan pergerakan (PKP) adalah tamparan hebat terhadap perniagaan pengusaha buku. Pameran buku tidak lagi hidup, banyak syarikat tidak dapat keluar dan menjual buku mereka.“Semua perkara ini menjadikan keadaan lebih buruk. Bagaimanapun, PKP ada kelebihannya, jualan kami dalam talian meningkat.“Namun kami harap semuanya akan jadi lebih baik. Kami harap dapat menerbitkan dan menjual lebih banyak buku. Kami melakukan semua ini untuk generasi muda.”Chong berkata, rakyat Malaysia masih membaca, namun buku fizikal tidak lagi menjadi pilihan utama.Hal ini terjadi selepas kerana buku digital semakin mudah diperolehi dan boleh dibaca di skrin telefon pintar pembaca.Dalam pada itu, ketika kedai buku bergelut dengan pelbagai cabaran, e-buku pula semakin mendapat tempat di Malaysia.Faiz Al-Shahab, pengarah urusan e-Sentral, platform e-book Malaysia, memberitahu MalaysiaNow jualan e-buku semakin meningkat pada tahun 2016, tahun yang sama Chong mencatat penurunan jualan di Gerakbudaya.“Ketika kami mulakan perniagaan pada tahun 2011, ramai orang anggap kami platform e-dagang di mana anda beli buku dan ia kemudian diposkan ke rumah anda.“Kami ambil sedikit masa untuk orang ramai menyedari kami adalah platform e-buku, di mana pengguna boleh muat turun buku yang mereka ingin baca melalui aplikasi kami,” katanya.Sewaktu pandemik melanda negara, keadaan itu banyak membantu syarikat.Jualan e-buku e-Sentral melonjak sehingga empat kali ganda dalam tempoh sebulan sepanjang PKP tahun lalu.“Ini merupakan titik tolak bagi industri e-buku di Malaysia. Kami bahkan mendaftarkan 25,000 pengguna baru dalam masa sehari sewaktu PKP,” katanya. e-Sentral kini memiliki 650,000 pengguna.Walaupun kebanyakan e-buku yang dijual melalui platformnya dalam bahasa Inggeris.Beliau berkata e-buku yang paling laris adalah novel-novel berbahasa Melayu.“Namun, kadang-kadang kami lihat wujud juga peningkatan permintaan untuk buku bergenre bukan fiksyen dan lebih serius.“Ia bergantung dengan apa yang berlaku waktu itu. Sebagai contoh, buku-buku tentang perdana menteri Singapura yang pertama Lee Kuan Yew meningkat jualannya ketika beliau meninggal dunia,” katanya.Apa pun pilihan yang ada, sama ada buku yang fizikal atau digital, nampaknya warga Malaysia masih lagi membeli buku.Hal ini sudah pasti menjadi khabar baik bagi mereka yang berada dalam perniagaan buku dan pembacaan.


Pinjaman peribadi punca utama kes kebankrapan, kata Azalina

Pinjaman peribadi adalah punca utama keberhutangan dalam kes kebankrapan di negara ini, iaitu sebanyak 49.22% berbanding jenis pinjaman kewangan yang lain.
Menteri di Jabatan Perdana Menteri (Undang-Undang dan Reformasi Institusi) Azalina Othman Said berkata pinjaman peribadi itu meliputi pinjaman bercagar atau tidak bercagar dari institusi perbankan, pinjaman peribadi daripada pemberi pinjam wang (money-lender) selain dari institusi perbankan dan ‘friendly-loan’ daripada orang perseorangan.
Katanya, selain itu kes kebankrapan melibatkan pinjaman perniagaan pula adalah sebanyak 17.05%, pinjaman perumahan sebanyak 8.28% dan hutang kad kredit sebanyak 6.35%.
“Data dari segi umur pula, statistik bagi tempoh 2019 hingga 2023 menunjukkan golongan dalam lingkungan umur 35-44 tahun didapati paling ramai bankrap iaitu 13,073 orang berbanding individu bawah umur 25 tahun hanya seramai 107 orang, manakala yang berumur 55 tahun ke atas adalah seramai 5,297 orang.
“Berdasarkan jantina pula, golongan lelaki lebih ramai bankrap iaitu 25,104 orang berbanding wanita sebanyak 8,912 orang, selain orang Melayu adalah yang paling ramai bankrap dengan jumlah yang direkodkan seramai 19,791 orang,” katanya.
Beliau berkata demikian ketika menggulung perbahasan Rang Undang-undang Insolvensi (Pindaan) 2023, sebelum ia diluluskan oleh Dewan Rakyat hari ini selepas ia dibahaskan oleh 18 Ahli Parlimen Kerajaan dan pembangkang.
Terdahulu, pada sesi perbahasan Khoo Poay Tiong (PH-Kota Melaka) meminta penjelasan jenis pinjaman peribadi yang menyebabkan ramai individu jatuh bankrap selain mencadangkan agar kadar bayaran lima hingga tujuh peratus kepada Jabatan Insolvensi Malaysia (MdI) dikaji semula.
Sementara itu, Muhyiddin Yassin (PN-Pagoh) ketika sesi perbahasan membangkitkan tentang statistik kebankrapan melibatkan pecahan kaum yang menyatakan bagi 2019-2023, kaum Melayu mencatatkan kes bankrap tertinggi dengan 58.28%, manakala Cina (24.96%), India (7.91%) dan lain-lain (8.67%).
Muhyiddin juga mencadangkan supaya kerajaan memberi penekanan kepada usaha membantu individu muflis untuk bangkit dan membina semula ekonomi mereka selain tidak membiarkan status kebankrapan mereka kekal sepanjang hayat.
Rang Undang-undang Insolvesi (Pindaan) 2023 antara lain memperuntukkan individu bankrap berumur 70 tahun ke atas dan pesakit mental layak dilepaskan melalui pengeluaran sijil Ketua Pengarah Insolvensi (KPI) selain penambahbaikan peruntukan pelepasan automatik.
Dalam pada itu, Azalina berkata individu bankrap seharusnya diberikan peluang kedua untuk membina semula kehidupan dan menyumbang kepada pembangunan ekonomi negara.


PM jawab soalan pertanyaan menteri setiap Selasa

Sesi Waktu Pertanyaan-Pertanyaan Menteri (MQT) pada setiap Selasa dalam tempoh mesyuarat Dewan Rakyat kali ini akan dijawab Perdana Menteri Anwar Ibrahim.
Perkara itu dimaklumkan Yang Dipertua Dewan Rakyat Johari Abdul sebelum sesi berkenaan pada hari kedua Mesyuarat Pertama Penggal Kedua Parlimen ke-15 di Dewan Rakyat hari ini.
"Ini bermaksud Yang Amat Berhormat Perdana Menteri akan menjawab tiga soalan (Waktu Pertanyaan-Pertanyaan Menteri) dan ia bermula, pada hari ini.
"Sementara MQT pada setiap Khamis akan dijawab oleh Yang Berhormat Menteri-Menteri. Pemakluman akan dibuat jika terdapat sebarang perubahan pada peraturan itu," katanya.
Terdahulu, Anwar dalam hantaran di Facebooknya berkata beliau akan menjawab soalan Ahli-Ahli Parlimen dalam Sesi Soal Jawab Perdana Menteri (PMQ) di Dewan Rakyat buat pertama kali hari ini.
Sebelum ini, Johari berkata sesi PMQ memerlukan pindaan kepada Peraturan-peraturan Majlis Mesyuarat Dewan Rakyat sebelum digazetkan sebagai sesi tetap sidang Dewan Rakyat.
Sementara itu, bagi meneruskan langkah pencegahan penularan Covid-19, Johari memaklumkan semua Ahli Parlimen digalak memakai pelitup muka sepanjang berada di dalam dewan, selain aktiviti sanitasi dilaksanakan secara berkala.
Kelonggaran etika pemakaian yang diumumkan pada persidangan Dewan Rakyat sebelum ini juga diteruskan iaitu membenarkan Ahli Parlimen hadir ke sidang Dewan Rakyat tanpa memakai tali leher serta pemakaian Batik Malaysia berlengan panjang pada setiap Khamis.
Johari turut memaklumkan Yang di-Pertuan Agong Sultan Abdullah Sultan Ahmad Shah memperkenankan akta-akta yang diluluskan pada Mesyuarat Kedua Penggal Kelima Parlimen ke-14 dan Mesyuarat Pertama Penggal Pertama Parlimen ke-15.
Akta-akta berkenaan ialah Akta Suruhanjaya Bebas Tatakelakuan Polis 2022, Akta Anti Gangguan Seksual 2022, Akta Kastam 2022 dan Akta Eksais (Pindaan) 2022.
Selain itu, Akta Zon Bebas (Pindaan) 2022, Akta Cukai Pelancongan (Pindaan) 2022, Akta Levi Pelepasan (Pindaan) 2022, Akta Levi Kenderaan Barang-barang (Pindaan) 2022, Levi Keuntungan Luar Biasa (Pindaan) 2022, Akta Cukai Jualan (Pindaan) 2022, Akta Cukai Perkhidmatan (Pindaan) 2022 dan Akta Kumpulan Wang Disatukan (Perbelanjaan Masuk Akaun) 2022.


'Zahid belum dibuktikan bersalah', Anwar pertahankan lantikan TPM

Perdana Menteri Anwar Ibrahim hari ini mempertahankan pelantikan timbalannya Ahmad Zahid Hamidi selepas menerima kritikan dari dalam dan luar negara kerana presiden Umno itu sedang berdepan dengan 47 pertuduhan jenayah rasuah di mahkamah.
Menurut Anwar, Zahid yang juga presiden Umno masih belum dibuktikan bersalah oleh mahkamah.
"Dia didakwa dan belum ada hukuman. Proses itu kita harus hormati. Dia kebetulan juga presiden Umno dan pengerusi Barisan Nasional (BN).
"Dan dalam keadaaan kerajaan perpaduan ini saya ambil kira faktor itu," katanya pada satu sidang media di Jabatan Perdana Menteri selepas mempengerusikan Mesyuarat Khas Kabinet yang pertama selepas mengumumkan barisan jemaah menteri Jumaat lepas.
Dalam pada itu, beliau turut membidas pengkritik yang mempersoalkan pelantikan Zahid dalam Kabinet.
“Saya dari dulu lagi kata, orang yang jerit rasuah rasuah ni pun perlu bersih. Tak boleh ada projek ratusan juta,” katanya.
Pengumuman senarai anggota Kabinet oleh Anwar pada Jumaat menyaksikan Zahid kembali kepada kedudukan kedua tertinggi kerajaan yang pernah dipegangnya sehingga 2018.
Pengumuman tersebut mencetuskan reaksi dalam kalangan rakyat Malaysia yang tidak percaya individu kluster mahkamah boleh menganggotai jemaah menteri pimpinan pengerusi Pakatan Harapan (PH) itu.
Kluster mahkamah merujuk kepada sekumpulan pemimpin Umno yang berdepan dengan pertuduhan jenayah rasuah di mahkamah.
Zahid yang juga merupakan pengerusi Barisan Nasional (BN) memainkan peranan penting dalam mendapatkan sokongan ahli Parlimennya terhadap Anwar, walaupun beliau mendapat tentangan keras dari dalaman Umno sendiri kerana mengabaikan ketetapan perhimpunan parti itu yang tidak membenarkan sebarang jalinan kerjasama dengan Anwar dan DAP.
Antara mereka termasuk Hishammuddin Hussein dan Annuar Musa, malah ia juga dibantah parti komponen lain seperti MCA dan MIC.
Mereka beranggapan BN sewajarnya berperanan sebagai pembangkang memandangkan tidak mendapat mandat rakyat untuk menjadi kerajaan pada Pilihan Raya Umum ke-15 (PRU15).
Kempen PH sepanjang pilihan raya baru-baru ini menyaksikan pemimpinnya berulang kali memberi jaminan kepada penyokong bahawa mereka tidak akan membenarkan pemimpin terpalit skandal menganggotai kerajaan, di samping menafikan dakwaan Perikatan Nasional bahawa Anwar dan Zahid sudah lama membuat pakatan sulit.


Jadikan kilang sebagai PPV jika miliki pekerja asing, kata PM

Perdana Menteri Ismail Sabri Yaakob menegaskan agar semua pemilik kilang yang mempunyai pekerja asing menjadikan premis mereka sebagai pusat pemberian vaksin (PPV).Menerusi satu hantaran di laman Facebook beliau, Ismail berkata kilang-kilang seharusnya menyumbang kepada percambahan ekonomi dan bukan menjadi pusat penyebaran Covid-19.“Saya juga telah berjumpa dan berbincang dengan ketua setiausaha kementerian kesihatan dan ketua pengarah kesihatan supaya pekerja asing tidak lagi perlu beratur dan menyebabkan kesesakan di PPV sebaliknya hanya mendapatkan vaksin di tempat mereka bekerja.“Pendirian kerajaan adalah jelas dan tegas bahawa sesebuah kilang itu hanya dibenarkan untuk beroperasi semula setelah mencapai 80% kadar vaksinasi,” katanya.Beliau berkata pemberian vaksin secara pandu lalu juga akan dipertingkat dalam masa terdekat supaya rakyat tidak perlu menunggu lama, cukup sekadar 15 minit di dalam kereta dan boleh terus mendapatkan dos suntikan.


Nagaenthran dinafikan proses sewajarnya sejak ditahan, LFL selar Singapura

Kumpulan hak asasi Lawyers for Liberty (LFL) hari ini menyelar kenyataan kerajaan Singapura yang mendakwa Nagaentran K Dharmalingam menjalani “proses yang sewajarnya”, mengatakan banduan warga Malaysia itu sejak awal lagi menjalani prosedur perundangan yang tidak mempertimbangkan kecacatannya.Penasihat LFL N Surendran yang turut mewakili keluarga Nagaenthran berkata proses sewajarnya dalam kes orang kurang upaya seperti Nagaenthran mesti mengambil kira kemudahan dan prosedur khusus dalam sistem kehakiman jenayah yang mempertimbangkan kecacatannya dan membuat pelarasan penting untuknya.“Dari saat dia ditahan, disiasat hingga akhirnya perbicaraan, ‘prosedur yang diselaraskan’ ini sepatutnya dibuat untuk memihak kepada Nagaenthran,” katanya.“Jika dilayan seperti defendan lain yang mempunyai kebolehan mental normal, Nagaentran tidak akan diberikan proses atau perbicaraan yang adil.“Tetapi hakikatnya, inilah yang berlaku: Nagaentran dilayan seperti mana-mana suspek atau orang yang dituduh biasa.”Surendran merujuk maklum balas kerajaan Singapura terhadap surat yang ditulis Perdana Menteri Ismail Sabri Yaakob dan Menteri Luar Negeri Saifuddin Abdullah bagi pihak Nagaenthran.Banduan yang sepatutnya menjalani hukuman matinya pada 10 November ditangguhkan selepas beliau disahkan dijangkiti Covid-19.Perdana Menteri Singapura Lee Hsien Loong dan Menteri Luar Vivian Balakrishnan berkata dalam satu kenyataan bahawa Nagaenthran, yang ditahan pada 2009 kerana menyeludup 42.72g diamorfin ke dalam republik itu dan dijatuhi hukuman mati pada 2010, diberikan “proses yang sewajarnya di bawah undang-undang.”Permintaan peguamnya untuk mendapatkan pengampunan presiden telah ditolak pada Jun tahun lalu.Peguam hak asasi manusia terkemuka M Ravi juga turut memulakan rayuan terakhir untuk Nagaenthran dalam usaha saat akhir bagi menyelamatkan nyawanya.Kumpulan hak asasi manusia dan aktivis juga turut mengadakan bantahan dan mengingatkan kerajaan Singapura tentang kewajipannya mematuhi perjanjian antarabangsa yang melarang hukuman mati bagi orang kurang upaya (OKU) mental.Kemarahan terhadap pelaksanaan hukuman Nagaenthran tercetus dan berpunca daripada pengesahan diagnosis ketidakupayaan mentalnya, yang mendapati dia hanya memiliki IQ 69 – di bawah ambang 70 bagi membolehkan seseorang individu disahkan sebagai OKU mental yang tidak memiliki keupayaan intelek.Namun, pihak berkuasa berkata mahkamah Singapura berpuas hati dan mendakwa Nagaenthran tahu apa yang dia lakukan.Negara itu memiliki beberapa undang-undang paling keras di dunia berhubung kesalahan dadah.Surendran berkata jawapan kerajaan republik itu kepada pemimpin Malaysia adalah “palsu, tiada perasaan dan tidak boleh dipertahankan”.“Hakikat inilah yang menyebabkan seseorang OKU mental seperti Nagaenthran terpaksa berdepan hukum gantung sampai mati sehingga mencetuskan kecaman dari seluruh dunia yang kita lihat dalam beberapa minggu kebelakangan ini,” tambahnya.“Untuk mengatakan dia menjalani ‘proses yang wajar’ kepada seseorang yang mengalami kecacatan mental, tidak memberikan sebarang makna.”Sebaliknya, kata Surendran, soal siasat dan kenyataan polis direkodkan yang kemudian digunakan terhadap Nagaentran di mahkamah.“Ringkas kata, Nagaentran dinafikan proses sewajarnya sejak hari pertama.”Mengingatkan sekali lagi Singapura tentang kewajipannya untuk mematuhi Konvensyen PBB mengenai Hak OKU, beliau berkata hanya ada satu respons yang boleh dibuat Singapura kepada Malaysia yang akan selaras dengan konvensyen tersebut dan perlembagaannya.“Respons yang betul adalah berikan pengampunan kepada Nagaenthran dan menjadikan undang-undang dan prosedur jenayah Singapura selaras dengan hak OKU.”


Petugas KKM dijangkiti Covid-19 hanya bergejala ringan, kata Adham

Petugas kementerian kesihatan (KKM) yang dijangkiti Covid-19 selepas lengkap menerima dua dos vaksin, hanya mengalami gejala ringan, kata Menteri Kesihatan Dr Adham Baba.Beliau berkata kebanyakan petugas kesihatan yang dijangkiti Covid-19 itu menjadi pesakit kategori 1 dan 2 iaitu tidak bergejala atau bergejala ringan.“Daripada sejumlah 243,309 petugas KKM yang lengkap divaksinasi, hanya 0.75% atau 1,834 petugas dijangkiti Covid-19.“Daripada jumlah itu, hanya seorang merupakan kategori 4 (pesakit Covid-19 yang memerlukan oksigen), dua orang kategori 3 sementara 1,219 orang dalam kategori 2 dan seramai 612 dalam kategori 1,” katanya dalam sidang media mingguan perkembangan Program Imunisasi Covid-19 Kebangsaan hari ini.Dr Adham berkata kadar jangkitan dan tahap keseriusan yang rendah itu sekali gus dapat mengurangkan tekanan kepada sistem kesihatan, terutamanya di unit rawatan rapi.“Ini menunjukkan vaksin yang kita laksanakan melindungi dan efikasi vaksin mencapai tahap (yang dikehendaki),” katanya.


Kit ujian kendiri Covid-19 dijual serendah RM6.90 di pasar raya, kedai serbaneka

Kit ujian kendiri Covid-19 boleh didapati pada harga serendah RM6.90 seunit di pasar raya, rangkaian kedai serbaneka dan stesen minyak tertentu, kata Menteri Perdagangan Dalam Negeri dan Hal Ehwal Pengguna Alexander Nanta Linggi.Beliau berkata ia susulan langkah perluasan penjualan kit ujian kendiri itu secara berperingkat termasuk di pasar raya, rangkaian kedai serbaneka dan stesen minyak .“Ini tentunya satu berita yang sangat baik kepada pengguna pada situasi hari ini,” katanya ketika melancarkan penjualan kit ujian kendiri Covid-19 di KK Supermart di Lapangan Terbang Antarabangsa Kuala Lumpur 2 (klia2) dan meninjau pelaksanaan Skim Harga Maksimum Musim Perayaan Deepavali 2021 hari ini.Beliau berkata walaupun kementerian perdagangan dalam negeri dan hal ehwal pengguna (KPDNHEP) dimaklumkan harga yang ditawarkan adalah serendah RM6.90, namun ada yang menjualnya pada harga lebih rendah seperti rangkaian kedai serbaneka KK Supermarket yang menawarkannya pada RM6.60 seunit.Sebelum ini, kit ujian kendiri Covid-19 yang menerima kelulusan bersyarat daripada Pihak Berkuasa Peranti Perubatan (MDA) dijual di klinik dan premis farmasi yang terpilih.Kerajaan menetapkan harga runcit maksimum bagi kit berkenaan pada harga RM19.90 dan harga borong RM16.00 seunit, berkuat kuasa 5 September lepas.Nanta berkata keputusan kerajaan untuk memperluaskan penjualan kit ujian kendiri Covid-19 akan mendatangkan kebaikan seperti penurunan harga, ketersediaan bekalan dan meningkatkan daya saing serta ekonomi sektor peruncitan.Hingga 28 Okt lepas, katanya sejumlah 2,570 premis perniagaan di seluruh negara telah diberi kelulusan untuk menjual kit itu dengan 494 daripadanya adalah di bawah pengurusan KK Supermart & Superstore Sdn Bhd termasuk di klia2.Mengenai harga siling kit ujian kendiri Covid-19 yang baharu, Nanta berkata ia akan diumumkan dalam masa terdekat dan penentuannya mengambil kira semua aspek termasuk kepentingan pengguna dan peniaga.Menurut Nanta paras sedia ada iaitu RM19.90 harga runcit dan RM16 harga borong akan diturunkan ke satu tahap yang adil kepada pengguna dan peniaga.“Kita boleh tengok di mana paras kita boleh letak dan memastikan pengguna boleh membeli dengan mengikut kehendak mereka termasuk dari segi jenama dan kualiti. Kita mesti juga memberi peluang kepada pengguna membuat pilihan,” katanya.“Harga siling baharu juga harus mengambil kira peniaga yang perlu mengimport kit berkenaan dari negara berlainan,” katanya.Nanta berkata beliau percaya persaingan akan menurunkan harga jualan di peringkat runcit.“Suasana perniagaan perlu berpaksi kepada (konsep) penawaran dan permintaan. Tidak perlu kerajaan guna kuasa menyekat dan membuat peraturan,” katanya.


Tiada jaminan ‘pasti menang’ bagi mana-mana calon PRN Sarawak, kata presiden PDP

Tiada jaminan “pasti menang” untuk mana-mana calon waima ahli politik yang amat berpengalaman sekalipun apabila bertanding dalam pilihan raya, kata calon Gabungan Politik Sarawak (GPS) bagi kerusi Dewan Undangan Negeri (DUN) Dudong Tiong King Sing.Meskipun bertanding buat pertama kali di kawasan itu pada Pilihan Raya Negeri Sarawak ke-12, Tiong yang juga presiden Parti Demokratik Progresif (PDP), dilihat mampu meraih kemenangan di DUN tersebut berbekalkan pengalaman dan sejarahnya yang panjang bergelumang dalam kancah politik.“Namun hakikatnya, tidak wujud jaminan ‘pasti menang’ di dunia ini. Kita mesti terus berkhidmat kepada rakyat dengan rendah hati dan ikhlas,” menurutnya di laman Facebook beliau semalam.Undi penduduk akan berpecah dalam persaingan lapan penjuru di DUN Dudong namun Tiong berkata beliau sudah menjangkakan perkara itu.Katanya apa yang penting ialah kekerapan beliau melibatkan diri dan bergaul dengan penduduk di bahagian Sibu itu selain mendengar serta mengambil maklum pendapat dan perkara yang menjadi kebimbangan mereka.Beliau berkata politik bukan sekadar melaungkan slogan atau meraih sokongan melalui penipuan.“Dalam politik, saya akan bersikap terus-terang dengan anda. Jika saya boleh melakukannya, saya akan melaksanakannya dengan sebaik mungkin.“Jika tidak, adalah tidak wajar bagi saya menjanjikan bulan dan bintang kepada anda tetapi pada akhirnya, tidak membuahkan sebarang hasil,” katanya.Duta khas perdana menteri ke China bertaraf menteri itu berkata calon mesti bersifat realistik dan membantu rakyat melihat visi serta hala tuju kerajaan dengan lebih jelas demi pembangunan masa depan selain membantu mereka menjalani kehidupan yang lebih baik.“Adalah sia-sia untuk merangka pelan yang gah secara tergesa-gesa tanpa terlebih dahulu menyantuni penduduk Dudong dan menyelesaikan isu setempat dengan mengutamakan keperluan paling mendesak seperti menambah baik infrastruktur dan tebatan banjir.“Selepas itu, teruskan mengoptimum apa yang perlu dilakukan,” katanya.Ditanya sama ada beliau akan meneruskan tanggungjawabnya sebagai ahli Parlimen Bintulu dan duta khas ke China, Ting berkata beliau bukan sesiapa tanpa pasukan yang boleh dipercayai kerana tidak mampu melakukan semua perkara sendirian.“Anda boleh bertanya kepada penduduk di Bintulu sama ada saya tidak menghiraukan mereka selepas dilantik sebagai duta khas. Saya mungkin tersasar dalam beberapa perkara tetapi ini adalah biasa bagi semua orang.“Menerusi pelbagai saluran, saya telah melakukan yang terbaik untuk mencari penyelesaian bagi isu yang dibawa ke perhatian saya,” katanya.Ting juga berharap pengundi akan memilih calon secara rasional yang telah membuktikan bahawa mereka mampu membawa perubahan ke tempat mereka berkhidmat.“Jika mereka layak mendapat kepercayaan anda, berikan mereka peluang. Pilih ahli Dewan Undangan Negeri yang benar-benar layak,” katanya.Turut bertanding bagi merebut kerusi DUN Dudong ialah Paul Ling daripada DAP, Engga Unchat (Bebas), Fadhil Mohd Isa (Bebas), Julius Enchana daripada Parti Bansa Dayak Sarawak Baru (PBDSB), Josephine Lau (Aspirasi), Wong Hie Ping daripada Parti Sarawak Bersatu (PSB) dan Jane Lau daripada Parti Bumi Kenyalang (PBK).


Ismail Sabri sindir bantuan RM500 KWSP

Bekas perdana menteri Ismail Sabri Yaakob menyindir bantuan RM500 yang dimasukkan ke dalam akaun Kumpulan Wang Simpanan Pekerja (KWSP) yang diumumkan oleh Perdana Menteri Anwar Ibrahim dalam Belanjawan 2023.
Sambil memanggil usaha itu sebagai “murni”, katanya bantuan itu bagaimanapun hanya boleh dirasai bertahun-tahun akan datang.
Bagaimanapun, katanya rakyat memerlukan bantuan pada masa sekarang, terutama mangsa-mangsa banjir.
"Namun keperluan rakyat adalah pada hari ini. Rumah hendak kena lelong, anak hendak masuk universiti, mereka mereka memerlukan wang pada masa sekarang bukan 10 atau 15 tahun lagi," katanya dalam ucapan perbahasan Belanjawan 2023.
Anwar yang juga menteri kewangan mengumumkan RM500 ke dalam akaun simpanan individu yang mempunyai kurang daripada RM10,000.
Bantuan itu membabitkan RM1 bilion yang akan diberikan kepada hampir dua juta ahli yang berusia antara 40 hingga 54 tahun.
Ismail yang juga ahli Parlimen Bera turut mengulangi gesaan agar kerajaan membenarkan pengeluaran wang KWSP secara bersasar.
Beliau turut menyentuh cukai barangan mewah yang diperkenalkan dalam belanjawan itu.
Katanya, ia dilihat bakal menjejaskan sumber pendapatan daripada pelancongan.
"Aktiviti membeli belah pelancong asing menyumbang sebanyak 30% daripada RM86.1 bilion hasil pendapatan pelancongan negara pada tahun 2019 adalah disumbangkan oleh aktiviti membeli belah pelancong asing.
"Ini kerana Malaysia adalah syurga membeli belah kepada pelancong asing. Pengenalan cukai ini  menyebabkan mereka akan pergi ke negara-negara jiran untuk berbelanja, di Indonesia semakin banyak gedung yang menjual barangan mewah," katanya.


Malaysia kecam ucapan benci dan fitnah Islam presiden Perancis

Malaysia amat memandang serius dan mengambil berat permusuhan terbuka terhadap umat Islam sambil mengutuk keras tindakan retorik dan provokatif yang memfitnah agama Islam.Menteri Luar Hishammuddin Hussein memetik beberapa tindakan ini sebagaimana yang dapat disaksikan dunia baru-baru ini menerusi ucapan populis serta penerbitan karikatur yang menggambarkan Nabi Muhammad.“Malaysia menjunjung hak kebebasan bersuara serta hak asasi manusia selagi mana ia digunakan secara bertanggungjawab dan penuh hormat, sekali gus tidak menafikan serta melanggar hak pihak lain.“Dalam konteks ini, mencemarkan serta mengecam Nabi Muhammad yang dianggap paling mulia dalam Islam dan mengaitkan Islam dengan keganasan melangkaui batas hak tersebut.“Tindakan tersebut bersifat provokatif dan tidak menghormati agama Islam serta lebih daripada dua bilion umat Islam di seluruh dunia,” katanya dalam satu kenyataan di Kuala Lumpur, malam tadi.Hishammuddin berkata sebagai negara Islam yang demokratik dan sederhana dengan masyarakat berbilang etnik serta agama, Malaysia akan terus memperjuangkan dan mengekalkan hubungan damai serta harmoni bukan sahaja sesama rakyat tetapi juga dalam konteks masyarakat global yang majmuk.Hishammuddin berkata demikian susulan tindak balas dan kemarahan dunia Islam terhadap kenyataan terbuka Presiden Perancis Emmanuel Macron mengenai hak untuk menyiarkan karikatur Nabi Muhammad yang dianggap sebagai menghina Islam.Kenyataan Macron minggu lalu dibuat sebagai respons kepada pembunuhan seorang guru, Samuel Paty, di luar sekolahnya yang terletak di pinggir bandar Paris awal bulan ini, selepas beliau menunjukkan karikatur Nabi Muhammad dalam kelas semasa mengajar topik mengenai kebebasan bersuara.Guru itu menjadi sasaran kempen kebencian dalam talian berhubung pemilihan bahan pengajaran iaitu gambar sama yang mencetuskan serangan berdarah oleh lelaki bersenjata di pejabat majalah satira Charlie Hebdo pada 2015.Hishammuddin berkata sebagai negara Islam yang demokratik dan sederhana dengan masyarakat berbilang etnik serta agama, Malaysia akan terus memperjuangkan dan mengekalkan hubungan damai serta harmoni bukan sahaja sesama rakyat tetapi juga dalam konteks masyarakat global yang majmuk.“Malaysia akan terus bekerjasama dengan komuniti antarabangsa demi meningkatkan amalan saling menghormati antara setiap agama serta mencegah ekstremisme agama di semua peringkat,” katanya.Dalam perkembangan berkaitan, Angkatan Belia Islam Malaysia (Abim) menyeru umat Islam di Malaysia dan seluruh dunia memboikot produk keluaran negara Perancis.Presidennya Muhammad Faisal Abdul Aziz berkata Abim melahirkan rasa kekecewaan atas kenyataan Macron “yang membuat dakwaan berunsur Islamofobia dengan berselindung di bawah kebebasan bersuara”.“Abim sebagai sebuah pertubuhan yang mempromosikan keharmonian beragama, mengecam pembunuhan kejam ke atas Samuel Paty dan dalam pada masa yang sama, mengkritik sekeras-kerasnya kenyataan yang dibuat presiden Perancis tersebut.“Sesungguhnya, Abimpercaya bahawa sensitiviti keagamaan seharusnya dihormati di mana kepelbagaian agama seharusnya membawa kepada keharmonian dan perpaduan dan bukannya menimbulkan konflik sesama manusia,” katanya dalam satu kenyataan.


SPRM beku aset, akaun bank berkait bekas bos Astro selepas pendedahan ‘ugut’ Leissner

Suruhanjaya Pencegahan Rasuah Malaysia (SPRM) mengeluarkan perintah pembekuan aset dan akaun bank milik bekas CEO Astro Rohana Rozhan, ketika agensi anti rasuah itu memulakan siasatan terhadap dakwaan bekas pegawai bank Goldman Sachs Tim Leissner yang mengatakan diugut untuk membelikan sebuah rumah bernilai AS$10 juta di London, MalaysiaNow difahamkan.Perintah pembekuan aset itu dibuat di bawah Seksyen 44 Akta Pencegahan Pengubahan Wang Haram dan Pembiayaan Keganasan, di mana ia melarang Rohana daripada melakukan sebarang transaksi melibatkan akaun bank miliknya di sama ada di United Kingdom (UK) atau dalam negara.Difahamkan Rohana mungkin membayar harga sebuah rumah di London menggunakan separuh daripada jumlah wang yang didakwa diberikan oleh Leissner, sementara baki wang itu disimpan dalam sebuah akaun di UK.Semalam, Rohana dipanggil ke ibu pejabat SPRM di Kuala Lumpur bagi memberi keterangan.Dalam pada itu, Harian Metro memetik satu sumber mengatakan siasatan tersebut adalah berkait rumah yang dibelikan oleh Leissner untuknya.“Ia adalah berkaitan pemberian sebuah rumah di London bernilai AS$10 juta (kira-kira RM41.8 juta) kepada Rohana.“Siasatan itu akan dilakukan SPRM mengikut mengikut Seksyen 4(1) Akta Pencegahan Pengubahan Wang Haram dan Pembiayaan Keganasan (AMLA) 2001,” kata sumber itu.Memberikan keterangan di mahkamah New York awal minggu ini dalam perbicaraan kes rasuah bekas rakan sekerjanya Roger Ng berkait 1MDB, Leissner mendakwa Rohana yang mempunyai hubungan sulit dengannya mengugut untuk mendedahkan penglibatannya dalam skandal berbilion dolar tersebut selepas mengetahui dia akan memutuskan hubungan atara mereka berdua yang terjalin selama 10 tahun.“Jika saya tidak membelikannya rumah itu, dia akan memberitahu pihak berkuasa tentang penglibatan saya dalam skandal 1MDB.“Dia mengugut untuk dedahkan penglibatan saya. Pada masa itu, pada 2013, saya sangat takut ia berlaku,” katanya seperti dilaporkan Bloomberg.Leissner merupakan bekas ketua operasi Goldman di Asia Tenggara dan kini merupakan salah seorang saksi bagi perbicaraan Ng, bekas ketua bank pelaburan itu di Malaysia.Dia juga sebelum ini mengaku bersalah atas pertuduhan pengubahan wang haram dan rasuah, sementara Ng tidak mengaku bersalah bersubahat sama ada dalam jenayah pengubahan wang haram atau melanggar undang-undang anti rasuah.Pertuduhan itu berpunca daripada skandal kewangan terbesar dalam sejarah di mana pihakpendakwaan AS berkata AS$4.5 bilion dari AS$6.5 bilion yang diperolehi daripada jualan bon 1MDB diselewengkan kepada kakitangan kerajaan dan rakan subahat melalui rasuah dan suapan wang.Ketika memberi keterangan di mahkamah awal minggu ini, Leissner berkata hubungan sulitnya dengan Rohana adalah “isu sensitif” kerana bank itu juga menjalankan perniagaan bersama Astro.Dia berkata bosnya ketika itu, bekas ketua Goldman Asia Richard Gnodde mengingatkannya supaya “berhati-hati dalam menjalinkan hubungan dengan klien”.Bagaimanapun, menurut Leissner, hubungan sulitnya dengan Rohana hanya bertahan selama sepuluh tahun dari 2003 hingga 2013.


Ahli politik diingatkan ‘derhaka’ tiada tempat dalam Perlembagaan atau negara moden

Konsep derhaka, atau tidak taat kepada raja, tidak wujud dalam sistem undang-undang Malaysia, kata dua tokoh terkemuka, dalam respons berhubung dakwaan Perdana Menteri Muhyiddin Yassin dan pegawai-pegawai kanan kerajaan tidak menghormati Agong.Tuduhan “derhaka”, dari sudut sejarah bermaksud kesalahan kerana menentang raja-raja dalam masyarakat feudal Melayu, berulang kali dilemparkan kepada Muhyiddin oleh beberapa pemimpin pembangkang, mengatakan perdana menteri perlu mengikut titah Yang di-Pertuan Agong yang mahu Parlimen dibuka secepat mungkin.Kedua-dua pemimpin PKR Anwar Ibrahim dan rakan sejawatnya dari Umno Ahmad Zahid Hamidi, dilihat seia dan sekata dalam serangan terhadap kerajaan Perikatan Nasional (PN), mengatakan Muhyiddin harus bertindak mengikut gesaan istana, walaupun beberapa peringatan pakar dan tokoh perundangan disuarakan bahawa Agong tertakluk kepada nasihat Kabinet dalam menjalankan tugas rasminya.Pemimpin Pakatan Harapan (PH) juga turut menggunakan label “derhaka” terhadap Peguam Negara Idrus Harun selepas beliau mengeluarkan kenyataan yang menjelaskan had kuasa Agong dalam memanggil Parlimen untuk bersidang semula.Bekas hakim Mahkamah Persekutuan Gopal Sri Ram yang merupakan pakar dalam hal-hal Perlembagaan Malaysia mengatakan tiada peruntukan dalam Perlembagaan Persekutuan membicarakan “derhaka” atau tidak taat kepada raja.Apa yang diiktiraf dalam sistem perundangan negara, kata Sri Ram, adalah mengisytiharkan perang terhadap Yang di-Pertuan Agong seperti yang diperuntukkan dalam Syeksen 121, Kanun Keseksaan.Beliau turut berkata, kesalahan itu turut disebut dalam Akta Hasutan yang menganggap kenyataan yang menghina institusi raja sebagai jenayah.Namun Sri Ram memberitahu MalaysiaNow tidak mengikut nasihat raja bukanlah satu kesalahan.“PM atau peguam negara yang menolak untuk tidak mengikut nasihat Agong tidak melakukan sebarang kesalahan.“Bahkan, sebaliknya, undang-undang Perlembagaan memerintahkan Agong untuk bertindak mengikut nasihat PM,” kata bekas hakim yang pernah berkhidmat di Mahkamah Rayuan dan Mahkamah Persekutuan, yang ketika berkhidmat mengeluarkan lebih 800 penghakiman yang menjadi rujukan undang-undang di mahkamah Malaysia dan Komanwel.“Tiada apa yang dianggap sebagai derhaka kerana tidak buka Parlimen,” tambahnya.FeudalismeDengan memberikan perspektif sejarah, pemikir terkemuka Chandra Muzaffar berkata konsep derhaka bukan sahaja bermasalah bahkan ia merupakan perkara yang asing dalam sistem moden perundangan seperti apa yang wujud di Malaysia, di mana kuasa-kuasa dan hak monarki dibatasi Perlembagaan negara.“Konsep ‘derhaka’ dan amalannya sangat dipengaruhi feudalisme Melayu. Seseorang seringkali dituduh ‘menderhaka’ ketika dia tidak mengikut kehendak sultan dengan tanpa mengambil kira sama ada arahan itu mengikut etika atau tidak,” kata Chandra yang pernah mengetuai kempen mempromosi lima prinsip dalam falsafah Rukun Negara.Beliau berkata pada masa lampau, sekiranya mereka yang diarahkan untuk melakukan perkara yang salah bagi pihak raja gagal melaksanakannya, akan dituduh menderhaka kepada istana.Muhyiddin bukanlah ahli politik pertama yang dituduh “derhaka”.Tuduhan serupa juga pernah diterima Dr Mahathir Mohamad, yang beberapa kali membuat keputusan yang bertentangan dengan Raja-Raja Melayu ketika beliau mengetuai kerajaan.Pada 2017, Mahathir yang bertanggungjawab membataskan kuasa-kuasa istana dan membatalkan kekebalan undang-undang dan boleh dibicarakan dalam kesalahan jenayah, berkata beliau tidak menghiraukan tuduhan derhaka kepada Sultan Johor selepas dikecam sultan ekoran kritikannya mengenai projek Forest City yang kontroversi di negeri itu.“Sekiranya saya dituduh derhaka atas apa yang saya katakan, biarlah,” katanya dalam tulisan yang diterbitkan The Star.Chandra turut menyuarakan kekecewaannya terhadap ahli-ahli politik yang menuduh musuh-musuh mereka dengan menggunsakan label “derhaka”.“Malang sekali pemimpin politik yang sepatutnya lebih tahu, menggunakan istilah ‘derhaka’ secara semberono dan kemudian mencipta kesalahfahaman dalam kalangan masyarakat.“Ini adalah satu perbuatan jahat ahli-ahli politik tertentu untuk manipulasi ‘derhaka’ bagi kepentingan diri mereka sendiri,” tambahnya.Ahmad Mustakim Zulkifli turut menyumbang dalam laporan ini.


‘Lockdown’ China, kenaikan tambang penerbangan dijangka lambatkan pemulihan sektor pelancongan

Pelaksanaan “lockdown” di China, kenaikah tambang penerbangan serta kebimbangan terhadap risiko jangkitan Covid-19 dijangka menjadi faktor yang akan melambatkan pemulihan sektor pelancongan negara.Faktor ini dipercayai menyebabkan sektor itu mencatatkan pemulihan secara beransur-ansur berbanding pemulihan bentuk “V”.Menurut penganalisis ekonomi dari Universiti Sunway Yeah Kim Leng, sekatan pergerakan di China yang mana rakyatnya tidak dibenarkan mengembara ke negara luar, bukan sahaja menjejaskan prestasi sektor pelancongan negara, malah ia juga memberi kesan terhadap banyak negara lain.Katanya, ia kerana China merupakan antara penyumbang terbesar dari segi jumlah pelancong dan agak sukar untuk Malaysia mengisi “kekosongan” daripada ketidakhadiran pengembara dari negara tersebut.“Ini adalah salah satu faktor mengapa sektor pelancongan sukar untuk pulih dengan pantas sehingga pasaran China dibuka semula,” katanya kepada MalaysiaNow.Pada Mac, Perdana Menteri Ismail Sabri Yaakob mengumumkan pembukaan sempadan antarabangsa dan keputusan itu disambut baik penggiat industri yang terlibat dalam sektor tersebut.Malah, ramai bersifat optimis apabila langkah itu dipercayai akan melonjakkan semula industri pelancongan yang terjejas teruk sejak negara dilanda penularan Covid-19 pada awal 2020.Sementara itu, Yeah menjelaskan, antara faktor lain yang akan membantutkan pertumbuhan sektor pelancongan adalah kenaikan tambang penerbangan ekoran lonjakan harga minyak.Katanya, tambang penerbangan kebiasaannya dipengaruhi oleh pergerakan harga minyak, dan dijangka meningkat ekoran perkembangan harga minyak semasa.“Selain itu, tidak semua negara membuka sempadan mereka.“Masih ada risiko jangkitan Covid-19 dalam kalangan pengembara warga emas meskipun mereka sudah menerima vaksin,” tambah beliau.Ditanya sekiranya virus cacar monyet akan turut menjejaskan sektor pelancongan negara, Yeah berkata, ia masih terlalu awal untuk membuat kesimpulan memandangkan tidak banyak yang diketahui mengenai virus tersebut.“Jika virus itu didapati sama merbahaya seperti virus Covid-19, mungkin kita boleh jangkakan kesan yang sama, tetapi buat masa ini, lebih baik kita tunggu pengumuman dari Kementerian Kesihatan,” tambahnya.Sementara itu, Presiden Persatuan Solidariti Pengembaraan Dan Agensi Pelancongan Malaysia (SAFTTA) Fathir Badri Alhadad berkata, disebabkan China masih melaksanakan sekatan pergerakan, Malaysia terus memandang dari aspek positif dengan mensasarkan pelancong dari Timur Tengah.Katanya, walaupun jumlah pelancong dari Timur Tengah tidak seramai dari China, jumlah perbelanjaan mereka merupakan yang tertinggi di Malaysia.“Negara-negara ini mencatatkan antara rekod tertinggi dari aspek bercuti di Malaysia lebih daripada 10 malam, malah perbelanjaan per kapita mereka juga adalah yang paling tinggi,” katanya kepada MalaysiaNow.“Usaha mempromosi destinasi percutian di kawasan Timur Tengah sedang giat dilaksanakan.”Menurut Fathir, kehadiran pelancong dari Timur Tengah dijangka “meriah” bermula Jun apabila negara mereka akan bermula musim panas.“Kini kita sudah boleh lihat impaknya apabila penggiat industri sudah terima tempahan daripada kumpulan pelancongan dari negara-negara terbabit,” katanya.Tambah beliau, faktor penyusutan ringgit juga dilihat sebagai peluang keemasan bagi pelancong asing untuk datang bercuti ke Malaysia memandangkan ia mengimbangi kesan kenaikan harga barang di negara ini bagi mereka.“Kita pula tidak perlu terlalu risau mengenai cacar monyet.“Virus itu belum ada lagi jadi tak perlu nak gembar gemburkan benda yang tidak ada,” ujarnya.


MCA capai persetujuan tukar kerusi dengan MIC di Parlimen Batu

MCA telah mencapai persetujuan melakukan pertukaran kerusi bersama MIC di kerusi Parlimen Batu, Wilayah Persekutuan.
Presiden MCA Wee Ka Siong berkata persetujuan itu telah dicapai bersama Pengerusi Barisan Nasional (BN) Datuk Seri Ahmad Zahid Hamidi semalam.
“Mengikut persetujuan MCA menyerahkan kerusi Parlimen Padang Serai kepada MIC dan kerusi Parlimen Batu kekal milik kami.
“Semua ini adalah hasil perbincangan dengan pengerusi BN. Kita perlu memperjelaskan situasi ini bagi menjernihkan kekeliruan yang berlaku,” katanya pada sidang media khas di Wisma MCA hari ini.
Dalam sidang media tersebut, Yew Teong Look diumumkan sebagai calon kerusi Parlimen Batu.
Semalam, A Kohilan Pillay telah diumumkan sebagai calon BN bagi kerusi Parlimen Batu pada pengumuman calon BN.
Pada PRU lepas kerusi Parlimen Batu dimenangi calon bebas yang disokong PKR, P Prabakaran dengan majoriti 24,438 undi dalam saingan empat penjuru menewaskan Dominic Lau Hoe Chai dari Barisan Nasional (BN), calon PAS Azhar Yahya dan seorang lagi calon bebas, VM Panjamothy.
Sementara itu, Wee berkata MCA menerima pertukaran wakil calon Parlimen Wangsa Maju dengan hati terbuka setelah dipersetujui oleh barisan pucuk pimpinan BN.
“Pertukaran itu bukan satu isu, kami mengikuti apa yang telah dibincangkan dan terima keputusan ini atas prinsip persabahatan dan akan bertungkus lumus bantu capai kemenangan bersama,” katanya.
Pada PRU kali ini, kerusi Parlimen Wangsa Maju yang sebelum ini ditandingi MCA telah ditukar oleh pucuk pimpinan BN dengan meletakkan calon Umno Shafie Abdullah.
Sementara itu, MCA mempertaruhkan 35 muka baru daripada keseluruhan 70 calon yang akan bertanding pada PRU15.
Wee berkata seramai 44 calon bertanding bagi kerusi Parlimen manakala 26 calon adalah bagi kerusi Dewan Undangan Negeri (DUN).
“Dalam kalangan 44 calon Parlimen ini, sebanyak 17 muka baru dan tujuh wanita diperkenalkan. Malah dua calon kami adalah berumur bawah 30 tahun yang masing-masing mewakili Parlimen Ampang dan Parlimen Kulai.
“Ini adalah satu komposisi seimbang, 50% pencalonan adalah wajah baru yang akan berganding bahu dengan calon lain bagi memastikan kerja keras bersama parti komponen lain untuk meraih sokongan,” katanya.
Wee berkata bagi 26 kerusi Dewan Undangan Negeri (DUN) pula menyaksikan 17 calon diperkenalkan di Perak, tujuh di Pahang dan dua di Perlis.
“Di peringkat DUN, seramai 18 muka baru dan lima wanita telah diperkenalkan,” katanya.


Mengapa kerja di Singapura, menetap di Malaysia?

Bagi kebanyakan rakyat Malaysia, bekerja di Singapura mungkin menjadi impian mereka kerana republik itu sangat dekat dengan rumah mereka sementara  pulangan gaji pula sangat lumayan disebabkan faktor pertukaran nilai mata wang yang lebih tinggi antara dolar Singapura dan ringgit.
Namun begitu, lain ceritanya jika mereka mahu tinggal di sana, kos sara hidup tinggi di republik itu boleh membebankan rakyat Malaysia yang ingin menetap di Singapura.
Mengulas mengenai trend bekerja di Singapura dan menetap di Johor oleh golongan muda Malaysia, pakar ekonomi dari University Sunway Yeah Kim Leng, menyifatkan trend ini sebagai "masuk akal" dari aspek ekonomi.
Katanya, meraih pendapatan menerusi dolar Singapura dan berbelanja dalam ringgit akan memaksimumkan penjimatan dan menawarkan keuntungan kepada individu terbabit.
"Berbelanja dalam ringgit ibarat seperti berbelanja satu pertiga daripada nilai dolar Singapura," katanya kepada MalaysiaNow.
"Apabila anda bekerja di Singapura setahun, nilainya sama seperti sudah bekerja tiga tahun di Malaysia."
Setakat 19 Ogos, nilai S$1 Singapura adalah bersamaan dengan RM3.23.
Merujuk kepada prestasi mata wang antara kedua-dua negara tersebut, Yeah berkata, rakyat yang menjana kira-kira S$4,000 di Singapura akan dikategorikan sebagai golongan T20 apabila berada di Malaysia memandangkan nilai tersebut bersamaan RM12,901.
Namun begitu, perunding jualan di Singapura, Shahruddin Hael Helmy Mohd Noh, akui walaupun nilai mata wang Singapura lebih tinggi berbanding di Malaysia, majoriti rakyat tempatan lebih rela menetap di Johor dan berulang alik merentas sempadan menaiki motosikal disebabkan perbezaan kos sara hidup antara kedua-dua negara.
Beliau berkata, situasi ini kerana kos untuk menetap di Singapura adalah jauh lebih tinggi berbanding di Malaysia dan ia boleh membebankan individu yang meraih pendapatan bawah S$2,000 - yang mana jumlah ini masih dianggap tinggi sekiranya ditukarkan kepada nilai ringgit.
"Sewa apartment di Singapura sebulan dianggarkan S$800 bersamaan RM2,580 di Malaysia," katanya.
"Dengan jumlah ini, saya mungkin boleh sewa rumah teres malah rumah banglo sekiranya menetap di Malaysia."
Shahruddin yang juga bekas anggota PDRM turut menambah antara kelebihan berada di Malaysia juga termasuk pemilikan kereta yang lebih mudah serta kos perubatan murah terutama bagi warga tempatan menerusi inisiatif yang diperkenalkan kerajaan.
Menurutnya, kebiasaannya individu yang memiliki kereta di Singapura adalah golongan berpendapatan tinggi atau mereka yang terlibat dalam e-hailing.
"Selain itu, cukai jalan dan harga minyak di Singapura sangat tinggi dan mahal, ditambah dengan dasar melupuskan kenderaan melepasi had usia 10 tahun, memang tidak wajar untuk individu berpendapatan rendah memiliki kenderaan di sana.
"Tetapi sekiranya berada di Malaysia, pendapatan dalam RM4,000 atau mungkin RM3,000 anda boleh masih boleh beli rumah atau kereta," kata beliau yang sudah bekerja di Singapura selama sembilan tahun.
Namun begitu bagi Mohd Faiz Mustaffa, seorang jurutera yang bekerja di Singapura sejak 2007, kos pemilikan kereta atau harga minyak yang tinggi di negara itu jarang menjadi topik rungutan memandangkan negara itu memiliki kemudahan pengangkutan awam yang sangat baik.
Katanya, penyediaan pengangkutan awam yang efisyen itu membolehkan warga Singapura atau individu yang berada di situ untuk bergerak ke seluruh negara dengan lebih mudah.
"Selain itu, kawalan harga barang juga memuaskan. Jarang sekali saya dengar rungutan atau keluhan mengenai kenaikan harga barang secara mendadak dalam satu masa kecuali melibatkan harga minyak.
"Harga makanan di sini (Singapura) juga tidak jauh beza dengan harga di Malaysia.
“Tetapi apa yang mengejutkan saya ialah komuniti Muslim di negara ini kerana ia sangat baik," tambah Faiz.
Mengulas lanjut mengenai pemilihan rakyat tempatan bekerja di Singapura, Yeah berpandangan ia hanya didorong oleh nilai tawaran gaji tinggi di negara itu ekoran kenaikan gaji di Malaysia yang begitu perlahan jika dibandingkan dengan kenaikan kos sara hidup.
Beliau berkata, petunjuk yang paling jelas bagi menggambarkan tekanan kewangan rakyat Malaysia dapat dilihat menerusi jumlah pengeluaran simpanan persaraan.
Pada 8 Ogos lalu, Timbalan Menteri Kewangan 1 Mohd Shahar Abdullah memaklumkan kepada Dewan Negara dianggarkan sebanyak RM155 bilion dikeluarkan daripada Kumpulan Wang Simpanan Pekerja (KWSP) oleh pencarum.
Setakat 30 Jun 2022, 6.62 juta pencarum atau 52% daripada 12.78 juta ahli KWSP di bawah usia 55 mempunyai simpanan kurang daripada RM10,000.
Daripada jumlah itu, 4.99 juta pencarum atau 75% merupakan Bumiputera.
"Sekarang golongan berpendapatan sederhana (M40) pun tidak mempunyai simpanan kecemasan atau untuk persaraan.
"Lihat saja kepada jumlah pengeluaran KWSP, ia sangat membimbangkan. Ini petanda kenaikan gaji tidak cukup pantas bagi 50% populasi di negara ini," kata Yeah.


PM setuju ahli Parlimen Cameron Highlands dicalonkan sebagai timbalan speaker

Ahli Parlimen Cameron Highlands Ramli Mohd Nor telah dicalonkan sebagai timbalan speaker Dewan Rakyat semalam.Setiausaha Agung Umno Ahmad Maslan berkata pencalonan Ramli itu mendapat persetujuan Perdana Menteri Ismal Sabri Yaakob dan Presiden Umno Ahmad Zahid Hamidi.Ahmad berkata pencalonan Ramli sebagai timbalan speaker Dewan Rakyat itu merupakan detik bersejarah kerana beliau merupakan Orang Asli yang pertama dicalonkan bagi jawatan berkenaan.“YB Ramli Mohd Nor #Ahli Parlimen #Cameron Highlands dicalonkan sebagai timbalan speaker #DewanRakyat. Ini suatu sejarah, sebagai Orang Asli yang pertama dicalon,” katanya menerusi ciapan di Twitternya.Ahmad juga memaklumkan bahawa semalam merupakan hari terakhir untuk cadangan nama sebelum dibawa ke sidang pada 25 Oktober ini.Pada 7 Oktober, Ahmad yang juga ahli Parlimen Pontian, menarik diri selepas dicalonkan bagi mengisi jawatan timbalan speaker Dewan Rakyat setelah dikosongkan Azalina Othman Said yang meletakkan jawatan pada 23 Ogos lepas.Menurutnya keputusan untuk menarik diri itu bagi menumpukan usaha dan perhatian kepada tanggungjawabnya sebagai Setiausaha Agung Umno.


Singapura gantung banduan Melayu terlibat saman diskriminasi kaum

Singapura dipercayai menjalankan hukuman gantung sampai mati ke atas seorang lagi banduan akhir yang disabitkan kesalahan memiliki ganja, kira-kira tiga minggu selepas republik itu melaksanakan hukuman gantung terhadap Tangaraju Suppiah atas kesalahan sama meskipun terdapat bantahan di peringkat antarabangsa.
Muhammad Faizal Mohd Shariff, 36, adalah salah seorang daripada 17 banduan akhir kaum Melayu yang memfailkan saman menuduh kerajaan Singapura mengamalkan diskriminasi kaum dalam pendakwaan dan hukuman mati terhadap mereka.
Saman itu digugurkan tahun lepas dan peguam M Ravi dikenakan denda yang berat selepas beliau didakwa mengganggu proses perundangan dan melemparkan tuduhan tidak terasas ke atas peguam negara.
"Ini adalah satu lagi contoh hukuman mati yang dikenakan secara tidak adil terhadap kaum minoriti yang membentuk segmen masyarakat kurang bernasib baik yang telah diketengahkan oleh Pertubuhan Bangsa-Bangsa Bersatu baru-baru ini sewaktu mengecam pelaksanaan terhadap Tangaraju baru-baru ini," kata Ravi.
Difahamkan, Faizal, yang ditahan pada 2016 dengan memiliki 1.6kg ganja, dihukum gantung awal pagi tadi, seperti amalan yang dilaksanakan sebelum ini.
Awal semalam, hakim Mahkamah Rayuan menolak permohonan untuk kesnya disemak semula.
"Amat membimbangkan bahawa 64.9% daripada banduan hukuman mati adalah daripada kaum Melayu," tambah Ravi, yang dikenakan penggantungan lima tahun kerana mengkritik cara Singapura mendakwa pesalah berkaitan dadah.
Kaum Melayu mewakili hanya 13% daripada jumlah penduduk republik itu.
"Malah terdapat perbezaan ketara antara peratusan orang Melayu yang dijatuhi hukuman mati kerana kesalahan dadah, dan peratusan orang Melayu di penjara bagi semua kesalahan (kira-kira 55%) atau peratusan orang Melayu yang ditangkap kerana mengambil dadah (49.3%)."
Ravi mengulangi gesaannya supaya undang-undang berkaitan dadah di Singapura dikaji semula, termasuk meminta pihak berkuasa meneliti peratusan tidak seimbang kaum Melayu yang dijatuhkan hukuman mati.
"Semua hukuman mati mesti ditangguhkan buat masa ini," katanya.
Tahun lepas, dua daripada 17 plaintif saman tersebut dijatuhkan hukuman gantung, termasuk Nazeri Lajim, seorang warga Singapura berusia 64 tahun yang merupakan penagih dadah sejak berusia 14 tahun di mana Nazeri kekal mengatakan dadah yang ditemui bersamanya adalah untuk kegunaan peribadi sehingga pelaksanaan hukumannya.
Bulan lalu, kerajaan Singapura dikritik hebat berhubung pelaksanaan hukuman mati terhadap Tangaraju, 46, yang disabitkan pada 2017 kerana "bersubahat dalam konspirasi mengedar" 1,017.9g ganja.
Kes itu mendapat perhatian Pertubuhan Bangsa-Bangsa Bersatu, kumpulan hak asasi manusia serta taikun penerbangan Britain Richard Branson, yang sering mengkritik hukuman mati dilaksanakan Singapura berhubung aktiviti pengedaran dadah.
Beliau menegaskan bagaimana raja dadah yang mengupah keldai yang sebahagian besarnya terdiri daripada keluarga miskin terlepas daripada hukuman.
Pengkritik telah bercakap tentang iklim ketakutan dalam perundangan Singapura tentang mewakili banduan hukuman mati, selepas beberapa peguam lantang termasuk Ravi telah dihukum atau digantung lesen guamannya kerana mengambil kes melibatkan banduan akhir.
Kerajaan Singapura pimpinan PAP, yang telah memerintah republik itu sejak keluar dari Malaysia, telah menolak kritikan terhadap hukuman matinya, dengan mengatakan ia berkesan dalam mengawal ancaman dadah.


PAS mahu runding dengan Umno elak pertembungan di 27 kerusi Parlimen

PAS berharap masih ada ruang berunding dengan Umno melalui platform Muafakat Nasional (MN) untuk memastikan tiada pertembungan di 27 kerusi "kritikal" Parlimen antara Barisan Nasional (BN) dan Perikatan Nasional (PN) pada Pilihan Raya Umum ke-15 (PRU15), yang akan memberi kelebihan kepada Pakatan Harapan (PH).
Timbalan Presiden PAS Tuan Ibrahim Tuan Man berkata perbincangan antara dua pihak iaitu PAS sebagai parti komponen PN dan Umno yang menjadi tunjang BN perlu diadakan untuk mengelak pertembungan tiga penjuru terutama di kerusi yang mempunyai majoriti pengundi Melayu.
“Jadi tentulah (perebutan) kerusi-kerusi ini perlu dibincang, ada puluhan lagi kerusi DUN (Dewan Undangan Negeri) yang boleh kita bincang. Contohnya seperti (Parlimen) Raub dan Bentong, kerusi ini dimenangi PH sedangkan majoriti pengundi Melayu, tapi bila dua-dua bertembung, akhirnya dua-dua (BN dan PN) rugi.
“Jika tidak boleh berpakat semua, jangan bertembung semua, itu kaedah kita buat,” katanya kepada pemberita selepas merasmikan Muktamar Tahunan Dewan Muslimat sempena Muktamar PAS ke-68 di Sik, Kedah hari ini.
Menjawab soalan sama ada MN masih wujud atau sudah terbubar, Tuan Ibrahim berkata setakat ini, sama ada Umno atau PAS tidak pernah bercadang agar MN dibubarkan.
Katanya muafakat itu perlu kekal demi menjadi wadah agenda kepentingan Melayu dan Islam dan bukan sekadar untuk perbincangan politik sewaktu pilihan raya.
Namun, Tuan Ibrahim berkata jika Umno dan BN mahu bergerak solo pada PRU15, PN bersedia untuk menghadapi pertembungan tiga penjuru.
“PN bersedia dalam semua keadaan. Kalau Umno buat keputusan bergerak solo kita terpaksa lawan dan kita bersedia untuk lawan. PN akan lawan tiga penjuru, tapi tiga penjuru (nanti) BN rugi, PN pun rugi,” katanya.
Dalam perkembangan lain, Tuan Ibrahim yang juga menteri alam sekitar dan air dalam ucapannya mengumumkan sambutan Hari Air Peringkat Kebangsaan 2022 akan diadakan di Kedah iaitu di sekitar Sungai Muda.
Sambutan yang diadakan pada 25 September itu sebagai mengambil kira kepentingan peranan Sungai Muda membekalkan air di tiga negeri iaitu Kedah, Pulau Pinang dan Perlis.
“JPS (Jabatan Pengairan dan Saliran) sedang mengenal pasti lokasi sesuai untuk sambutan itu diadakan (di sepanjang Sungai Muda), kita akan umumkan nanti,” katanya.


‘Keresahan perpisahan’ perlu ditangani menjelang pembukaan sekolah, kata pakar

Pakar memberi amaran bahawa perintah kawalan pergerakan (PKP) dan langkah kesihatan yang menyebabkan sekolah ditutup dan anak-anak terpaksa berada di rumah bersama ibu bapa untuk beberapa bulan bakal mengakibatkan keresahan perpisahan atau “separation anxiety” yang lebih kuat daripada keadaan biasa menjelang pembukaan sekolah, kata pakar.Pensyarah kanan jabatan psikologi Universiti Islam Antarabangsa, Suriati Sidek berkata keresahan perpisahan menyebabkan kanak-kanak berada dalam keadaan gelisah dan bimbang apabila berpisah dengan ibu bapa atau individu yang rapat dengan mereka.Katanya, kanak-kanak tidak tahu cara menzahirkan perasaan yang dalam ketakutan ketika berpisah.“Anda cuba bayangkan situasi anak kecil yang ditinggalkan dengan individu yang baru dikenali dan asing buat mereka, sudah pasti ianya menghadirkan keresahan,” katanya kepada MalaysiaNow.“Jadi, kanak-kanak yang mengalami keresahan pemisahan ini akan menzahirkan keresahan dalam bentuk tingkah laku, iaitu dengan menangis atau mengamuk, dan memeluk erat seolah-olah tidak mahu melepaskan ibu-bapa apabila mula-mula berpisah.“Ibu-bapa tidak perlu khuatir kerana keresahan pemisahan ini adalah salah satu ‘milestone’ yang normal bagi perkembangan anak-anak.”Sepanjang tahun ini, kebanyakan murid terpaksa menjalankan sesi pengajaran dan pembelajaran di rumah (PdPR) dengan hanya calon peperiksaan dibenarkan belajar secara bersemuka.Selain itu, keadaan berbeza apabila ada sekolah dibuka di negeri-negeri tertentu.Sekolah di bawah kelolaan kementerian pendidikan (KPM) dijangka dibuka semula pada September ini.Bagaimanapun, Suriati berkata ibu bapa perlu risau jika tingkah laku akibat daripada keresahan pemisahan itu sangat keterlaluan daripada biasa, dan sekiranya berlaku, ia perlu dirujuk segera kepada pakar.Katanya, keadaan psikologi itu lebih memberikan kesan kepada kanak-kanak berusia dua tahun ke bawah memandangkan perkembangan sosial dan emosi bagi dalam lingkungan usia itu masih memerlukan keberadaan ibu bapa.Katanya, kebarangkalian ia berlaku semasa pembukaan sekolah lebih kecil pada peringkat umur tujuh hingga 12 tahun.“Ibu bapa boleh kerap memberitahu anak-anak dengan bahasa yang mudah mengenai situasi lockdown adalah sementara dan mereka akan kembali ke taska, pra-sekolah atau sekolah tidak lama lagi.“Bagi ibu bapa yang bekerja, mereka perlu menerangkan kepada anak-anak yang mereka juga perlu kembali ke pejabat untuk meneruskan kerja seperti biasa.“Apabila adanya penerangan sebegini dengan kerap, anak-anak akan lama-kelamaan menerima dan faham, dan informasi ini sedikit sebanyak dapat mengurangkan keresahan pemisahan kelak kerana anak lebih bersedia,” katanya.Guru juga boleh memainkan peranan penting dalam menguruskan keresahan perpisahan anak-anak dengan memberikan sedikit masa kepada mereka untuk menyesuaikan diri, katanya.Menurut Suriati, pada peringkat permulaan, guru boleh mengambil hati murid dengan membuat aktiviti “bonding” terutama untuk anak-anak di taska dan tadika.“Bagi anak-anak yang bersekolah pula, para guru disarankan untuk memulakan kelas dengan sesi santai seperti bersembang mengenai aktiviti yang dibuat di rumah sepanjang lockdown, sebelum meneruskan silibus pembelajaran.”Katanya, keadaan psikologi, kemahiran sosial anak-anak juga antara yang terkesan dengan penutupan sekolah.Suriati menasihatkan ibu bapa agar tidak perlu risau secara berlebihan mengenai prestasi anak-anak kerana semua pihak terkesan dalam isu pendidikan.“Ibu bapa tidak perlu terlalu menekankan prestasi akademik sebagai kayu ukur kejayaan anak-anak pada masa pandemik ini kerana suasana di rumah agak berbeza dengan suasana di sekolah.“Jangan mengundang tekanan kerana harus diingatkan, kita bukan sahaja perlu mengurus emosi anak-anak saya sudah lama duduk di rumah, malah emosi sendiri juga penting untuk diurus dengan baik.”


6 maut, 19 hilang dalam banjir di Filipina

Sekurang-kurangnya enam orang terbunuh dan beribu-ribu terpaksa mencari perlindungan ekoran hujan lebat dan banjir yang melanda Filipina pada hujung minggu.
Majlis Pengurusan dan Pengurangan Risiko Bencana Kebangsaan dalam satu kenyataan memaklumkan, 19 orang masih hilang ketika hujan lebat melanda sekurang-kurangnya lima wilayah melibatkan 13 provinsi, lapor Agensi Anadolu.
Hujan lebat direkodkan di provinsi Camarines Sur dan Misamis Occidental serta wilayah Visayas Timur, Bicol dan Mindanao Utara.
Agensi cuaca Filipina PAGASA berkata angin sejuk dan panas akan terus mencetuskan hujan di Visayas, Caraga, Mindanao Utara, Semenanjung Zamboanga, Basilan, Sulu, Tawi-Tawi dan Palawan yang mungkin menyumbang kepada banjir dan tanah runtuh.
Menurut agensi bencana itu, banjir menjejaskan lebih 23,700 keluarga membabitkan lebih 100,000 individu manakala kira-kira 44,700 orang hilang tempat tinggal dan ditempatkan di 27 pusat pemindahan.


Kerajaan campuran berteras Melayu bakal kembali selepas PRU

Barisan Nasional (BN) dijangka tidak akan meraih kemenangan dua pertiga meskipun Umno dianggap parti politik paling berpotensi memiliki kerusi Parlimen terbanyak pada Pilihan Raya Umum ke-15 (PRU15), menurut beberapa penganalisis politik.
Bercakap kepada MalaysiaNow, mereka berkata, walaupun Umno membubarkan Parlimen berjaya direalisasikan, namun impian parti untuk mendapatkan majoriti dua pertiga dianggap sebagai “terlalu besar”.
Justeru, mereka berkata, terdapat kemungkinan Malaysia akan menyaksikan satu lagi pembentukan kerajaan campuran seperti apa yang berlaku sejak Februari 2020 antara BN dan Perikatan Nasional (PN).
Penganalisis politik Institut Hal Ehwal Antarabangsa Singapura, Oh Ei Sun, berkata sekiranya pembentukan pembentukan kerajaan campuran berlaku lagi, kemungkinan besar ia akan menjadi kerajaan yang berteraskan Melayu-Islam.
Katanya, ia hal itu terdorong kepada jangkaan usaha sama berterusan antara BN-PN sekiranya gabungan diterajui Muhyiddin Yassin itu berjaya merekodkan kemenangan "secukupnya".
Bagaimanapun, katanya, tidak mustahil juga Umno atau BN membentuk pakatan baru dengan pihak selain PN seperti parti politik dari Pakatan Harapan (PH).
"Jika keadaan terdesak, saya rasa Umno akan sanggup bekerja sama dengan mana-mana parti yang memiliki kerusi Parlimen yang cukup signifikan untuk membentuk pakatan baru," katanya kepada MalaysiaNow.
Untuk rekod, BN yang ditubuhkan pada 1973 - bagi menggantikan Parti Perikatan - mula dinafikan kemenangan majoriti dua pertiga pada PRU12 2008 selepas hanya berjaya meraih 140 kerusi Parlimen manakala gabungan parti pembangkang ketika itu, Pakatan Rakyat memperoleh 82 kerusi.
Pada 2013, PRU13 menyaksikan kerusi BN terus merosot kepada 133 sebelum akhirnya ditewaskan pada PRU14.
Bagi Ahmad Atory Hussain, penganalisis politik dari Univeriti Sains Malaysia (USM), tiada petanda Umno atau BN akan kembali ke era kegemilangannya selepas berlaku perpecahan dalam parti itu terutama selepas 2018.
Katanya, perpecahan dalam parti itu sebenarnya telah mendorong kelahiran parti baru seperti Bersatu, Warisan dan Pejuang dan situasi ini hanya mengurangkan lagi sokongan orang ramai terhadap Umno.
"Saya tak nampak BN akan menang dua pertiga," ujarnya.
"Tak tahulah jika Umno sendiri mempunyai keajaiban.”
Mengulas mengenai pembentukan kerajaan campuran, Atory berkata, idea itu sebenarnya sudah menjadi trend di negara-negara Eropah dan tidak mustahil ia akan menjadi trend di Malaysia selepas PRU15.
Jelasnya, jika rakyat mahukan kerajaan yang mempunyai satu parti dominan, ini bermakna salah satu gabungan parti politik sama ada BN, PH atau PN perlu meraih kemenangan dua pertiga.
Namun, katanya, tiada antara parti-parti itu dilihat berupaya mencapai sasaran tersebut.
"Mampukah ketiga-tiga gabungan ini peroleh majoriti dua pertiga dalam keharubiruan dan kekalutan politik masa sekarang?" soal beliau.
Sementara itu, James Chin dari University of Tasmania, berpandangan bahawa kerajaan campuran akan memanfaatkan negara apabila ia merangkumi lebih banyak suara daripada lebih banyak parti berbeza.
Menurutnya, istilah kerajaan campuran sebenarnya sudah lama digunakan malah sejak era pentadbiran BN lagi.
Bagaimanapun, katanya pada ketika itu, Umno dilihat terlalu "kuat" berbanding parti komponen BN lain.
"Kita inginkan sebanyak mungkin suara dari parti berbeza," katanya.
"Tetapi di Malaysia, isunya bukan disebabkan kerajaan campuran tetapi lebih kepada bagaimana kuasa itu diagihkan."


Pemborong Lubnan saman Rosmah berhubung kehilangan 43 barang kemas

Sebuah syarikat pemborong barang kemas di Lubnan memfailkan saman terhadap Rosmah Mansor bagi menuntut AS$14.57 atau RM67.46 juta, atas dakwaan melanggar kontrak berhubung kehilangan 43 barang kemas kepunyaan syarikat itu yang diserahkan kepadanya, lima tahun lepas.
Global Royalty Trading SAL, yang berpangkalan di Beirut selaku plaintif memfailkan saman itu menerusi Tetuan David Gurupatham dan Koay di Mahkamah Tinggi Kuala Lumpur pada 29 Mac lepas dengan menamakan isteri kepada bekas perdana menteri Najib Razak itu, selaku defendan tunggal.
Dalam pernyataan tuntutan, Global Royalty mendakwa Rosmah, 71, telah berbohong dalam afidavit dan pembelaannya dengan menyatakan bahawa 44 unit barangan kemas termasuk kalung berlian, anting-anting, cincin, gelang dan tiara yang diserahkan oleh seorang ejen syarikat itu kepada defendan telah dirampas oleh pihak berkuasa Malaysia untuk kesalahan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.
Menurut syarikat itu, ini kerana hanya satu daripada 44 barang kemas berkenaan berada dalam simpanan dan kawalan pihak polis, dan baki 43 barang kemas milik plaintif tidak berada dalam simpanan pihak berkuasa itu.
"Oleh itu, defendan telah gagal dan cuai untuk memulangkan kepada plaintif baki 43 barang kemas berjumlah US$14.57 juta kepunyaan plaintif yang telah diserahkan kepada defendan pada 10 Februari 2018," dakwa Global Royalty menerusi pernyataan tuntutannya.
Menurut plaintif, berdasarkan Surat Aku Janji yang ditandatangani oleh Rosmah bertarikh 22 Mei 2018, beliau mengakui bahawa barang kemas itu berada dalam simpanannya, dan kemudian disita oleh Kerajaan Malaysia.
"Bagaimanapun dalam usaha syarikat untuk mendapatkan semula 44 barang kemas daripada Kerajaan, hanya satu daripada 44 barang kemas dapat dikenal pasti dan diambil semula oleh wakil yang dilantik oleh plaintif daripada kerajaan," kata plaintif dan memaklumkan bahawa barang kemas itu ialah Diamond Emerald Bracelet.
Global Royalty berkata adalah menjadi kewajipan defendan untuk menyimpan dan menjaga kesemua barang kemas itu dengan baik serta bertanggungjawab terhadap keselamatan barang kemas berkenaan.
Bagaimanapun plaintif mendakwa defendan telah memperdayakan plaintif dengan mengalihkan beban kepada Kerajaan Malaysia, sedangkan barang kemas itu sebenarnya telah hilang.
"Oleh itu, defendan perlu bertanggungjawab untuk menanggung kerugian atas kehilangan 43 barangan kemas itu dan plaintif mempunyai hak menuntut ganti rugi," menurut syarikat terbabit.
Syarikat itu memohon perintah mandatori supaya barangan kemas itu hendaklah dipulangkan kepada plaintif dalam keadaan baik bagi tempoh 14 hari daripada tarikh penghakiman dan sekiranya ia tidak dapat dikembalikan, defendan bertanggungjawab untuk membayar kepada plaintif kos barang kemas berjumlah RM67,461,027.37 bersamaan AS$14,567,270 selain memohon faedah, kos serta relif lain yang difikirkan sesuai oleh mahkamah.
Sementara itu, peguam David Gurupatham, yang mewakili Global Royalty mengesahkan mengenai pemfailan saman itu.


45 pelanggan dikompaun tidak patuh SOP di restoran

Seramai 45 pelanggan sebuah restoran popular di Jalan Teluk Sisek, dikompaun RM1,500 ke RM2,000 seorang kerana tidak mematuhi prosedur operasi standard (SOP) perintah kawalan pergerakan (PKP) semalam.Ketua Polis Daerah Kuantan Mohamad Noor Yusof Ali berkata kompaun terhadap mereka termasuk tujuh wanita itu dikeluarkan selepas pemeriksaan dilakukan pada 11.55 malam, mendapati mereka tidak mengamalkan penjarakan fizikal di restoran itu.“Dua pelanggan didenda kerana tidak mengimbas aplikasi MySejahtera dan ketika ditanya seorang daripada mereka menunjukkan pendaftaran yang sudah lepas iaitu pada 21 April.“Kami mendapati kebanyakan mereka memenuhi meja yang sama walaupun terdapat banyak meja kosong yang lain dan alasan yang diberikan ialah mereka tidak mengetahui peraturan jarak satu meter itu,” katanya dalam kenyataan hari ini.Mohamad Noor berkata pengurusan restoran terbabit turut dikenakan kompaun sebanyak RM10,000 kerana gagal memastikan pelanggan mematuhi SOP.“Pihak pengurusan memberitahu kami bahawa mereka telah menasihati pelanggan berkenaan tetapi mereka enggan mendengar. Bagi kami, pihak restoran sepatutnya menghubungi polis atau penguat kuasa majlis bandar raya apabila berdepan situasi itu,” katanya.Mohamad Noor berharap kompaun itu akan memberi pengajaran kepada orang awam dan pengurusan tempat makan di Kuantan supaya mematuhi SOP untuk mengekang penularan Covid-19.


Saya telah lakukan yang terbaik galas tanggungjawab yang diamanahkan, kata Zafrul

Tengku Zafrul Tengku Abdul Aziz menyifatkan tempoh selama hampir 18 bulan menggalas tanggungjawab sebagai menteri kewangan merupakan satu penghormatan dan keistimewaan terbesar buatnya untuk berkhidmat kepada negara.“Saya telah melakukan terbaik dalam menggalas tanggungjawab yang diamanahkan sepanjang tempoh berkhidmat dan biarlah sejarah menjadi landasan paling wajar untuk menilainya. Ia merupakan satu penghormatan dan keistimewaan terbesar untuk berkhidmat kepada negara,” katanya.Beliau mengakui tempoh hampir 18 bulan adalah tempoh yang amat mencabar bagi #TeamMOF untuk mengimbangi antara nyawa dan kehidupan di samping memastikan kelangsungan perniagaan dan ketahanan ekonomi semasa pandemik Covid-19.“Sebagai seorang yang datang dari latar belakang korporat, saya benar-benar kagum dengan melihat kesungguhan para penjawat awam dalam melaksanakan amanah negara yang bertugas tidak mengira hari dan waktu.“Malah, ramai yang sering terpaksa bermalam di pejabat melaksanakan segala urusan mentadbir urusan kewangan negara lebih-lebih lagi dalam masa yang amat mencabar ini,” katanya dalam catatan di laman Facebook beliau malam ini.Zafrul berkata dengan semangat kerjasama inilah pelbagai pakej rangsangan ekonomi, langkah dan dasar telah dapat dilaksanakan.“Saya ingin mengucapkan ribuan terima kasih kepada semua warga Kementerian Kewangan dan agensi-agensi berkaitan yang telah banyak membantu saya mengemudi kementerian dalam usaha kita menentang Covid-19,” katanya.Zafrul telah dilantik sebagai menteri kewangan pada 9 Mac, selepas Muhyiddin Yassin mengangkat sumpah sebagai Perdana Menteri Ke-8 negara. Zafrul bersama anggota Kabinet yang lain telah meletak jawatan semalam.“Saya juga ingin berterima kasih kepada rakyat yang telah menyokong usaha kementerian kewangan sepanjang saya menggalas tugas sebagai menteri kewangan,” katanya.Bekas menteri kewangan itu berharap episod ini akan membuka lembaran baharu ke arah pentadbiran Malaysia yang lebih stabil agar fokus dapat diberikan 100% kepada usaha untuk menangani cabaran Covid-19.Dalam tempoh beliau sebagai menteri kewangan, beliau turut dilantik sebagai Menteri Penyelaras Pelan Pemulihan Negara (PPN) yang bertanggungjawab untuk memantau pelaksanaan strategi dan bantuan serta mengambil langkah intervensi yang proaktif dan bersesuaian dengan situasi pandemik Covid-19 yang sangat dinamik.Di bawah kementerian kewangan (MoF), Zafrul turut bertanggungjawab untuk pelan pemulihan serta Unit Pelaksanaan dan Koordinasi Stimulus Ekonomi Antara Agensi Nasional (Laksana).Sepanjang tempohnya di kementerian, kerajaan telah melaksanakan lapan pakej bantuan dan rangsangan ekonomi bernilai RM530 bilion untuk menangani krisis kesihatan sejak pandemik Covid-19 diumumkan tahun lepas.Pakej rangsangan ekonomi itu ialah Pakej Rangsangan Ekonomi 2020, Pelan Jana Semula Ekonomi Negara (Penjana), Pakej Rangsangan Ekonomi Prihatin Rakyat (Prihatin), Pakej Rangsangan Ekonomi Prihatin PKS (Tambahan), pakej Kerangka Inisiatif Tambahan Prihatin (Kita Prihatin), Pakej Bantuan Perlindungan Ekonomi dan Rakyat Malaysia (Permai), Program Strategik Memperkasa Rakyat dan Ekonomi (Pemerkasa), Pemerkasa Tambahan serta Pakej Perlindungan Rakyat dan Pemulihan Ekonomi (Pemulih).Zafrul yang juga merupakan Senator, sebelum ini merupakan ketua pegawai Eksekutif Kumpulan dan Pengarah Eksekutif CIMB Group Holdings Bhd.Beliau juga merupakan penasihat kepada Presiden Tenaga Nasional Bhd sebelum menyertai CIMB Investment Bank Bhd.Zafrul yang berusia 48 tahun dilahirkan di Kuala Lumpur pada 25 Jun, 1973 – menerima pendidikan awal di Kolej Melayu Kuala Kangsar, sebelum melanjutkan pelajaran di University of Bristol, United Kingdom dan memiliki Ijazah Sains (Kepujian) Ekonomi dan Perakaunan.Beliau kemudian memperoleh Ijazah Sarjana Sastera (MA) dalam bidang kewangan dan pengurusan daripada University of Exeter serta Fellow Chartered Banker dengan Asian Institute of Chartered Bankers.


Azam fail saman fitnah RM10 juta terhadap penuduh

Ketua Pesuruhjaya Suruhanjaya Pencegahan Rasuah Malaysia (SPRM) Azam Baki hari ini memfailkan saman fitnah bernilai RM10 juta terhadap seorang aktivis berhubung dakwaan pembelian saham syarikat tahun lalu.Saman tersebut difailkan di Mahkamah Tinggi Kuala Lumpur terhadap Lalitha Kunaratnam berikutan surat tuntutan yang dikeluarkan pihak Azam pada 6 Januari lalu tidak mendapat sebarang respons darinya.“Sebaliknya, beliau melalui peguamnya mengeluarkan kenyataan yang dimuat naik dalam akaun Twitter. Beliau mendakwa akan meneruskan penerbitan dan ulang terbit kandungan yang klien kami anggap sebagai fitnah.“Oleh itu, klien kami mengambil keputusan memfailkan saman ini sebelum tamat tempoh 14 hari dari tarikh surat tuntutan tersebut bagi melindungi nama baik, reputasi dan kedudukan profesionalnya,” kata peguamnya dalam sebuah kenyataan hari ini.Azam menjadi sasaran serangan daripada ahli politik Pakatan Harapan (PH) berkait artikel yang diterbitkan Disember tahun lalu, di mana Lalitha yang mempunyai kaitan dengan NGO C4 Center mendakwa ketua pesuruhjaya SPRM itu mempunyai konflik kepentingan dalam pemilikan saham beberapa syarikat.Surat tuntutan Azam dihantar kepada Lalitha minggu lalu sementara SPRM membuat laporan polis terhadapnya, menyifatkan dakwaan aktivis itu adalah palsu tanpa mengemukakan sebarang bukti.Melalui saman yang difailkan hari ini, Azam menuntut injunksi terhadap “Lalitha dan/atau ahli keluarganya atau ejen-ejennya atau selainnya walau dalam apa cara sekalipun dihalang daripada membuat, menerbitkan atau menyebabkan perkataan yang dirujuk dalam saman tersebut.”Beliau juga turut memnuntut perintah mahkamah supaya Lalitha memadam kenyataan atau artikel berkenaan dalam masa tiga hari dari tarikh penghakiman dan permohonan maaf secara terbuka.


Dakwa Pulau Pinang milik Kedah, Sanusi kena faham Perlembagaan, kata Anwar

Perdana Menteri Anwar Ibrahim membidas Menteri Besar Kedah Muhammad Sanusi Md Nor yang mendakwa Pulau Pinang masih hak Kedah.
Anwar berkata sebagai seorang Menteri Besar, Muhammad Sanusi seharusnya terikat dengan aspek perundangan dan faham mengenai Perlembagaan.
“Kadang-kadang bila seorang pemimpin berucap dia kena faham Perlembagaan, dia kena faham perjanjian.
“Walaupun ada perjanjian 300 tahun dulu, 1,000 tahun dulu, dia ada perjanjian terakhir penubuhan Persekutuan Tanah Melayu dan itu jelas.
“Nak ucap dari segi sandiwara politik itu soal lain tetapi sebagai seorang Menteri Besar, saya fikir wajar terikat dengan perundangan,” katanya kepada media selepas merasmikan Seminar Fikrah Siddiq Fadzil di Dewan Bahasa dan Pustaka (DBP), hari ini.
Anwar berkata setiap pemimpin perlu menghormati perjanjian Perlembagaan yang telah diperkenankan oleh semua Raja-Raja Melayu termasuk Sultan Kedah dalam isu tersebut.
Semalam, Muhammad Sanusi dilaporkan berkata Kedah dan Pulau Pinang tidak ada sempadan kerana Pulau Pinang masih hak Kedah dan beliau mendakwa Kedah hanya mempunyai sempadan dengan Perak dan Perlis.
Dalam perkembangan lain, Anwar berkata mengenai dakwaan kononnya terdapat tawaran kepada PAS untuk menyertai Kerajaan Perpaduan, ia tidak pernah dibincangkan dalam pucuk pimpinan.
“Saya tidak dimaklumkan sama sekali, saya tidak tahu sama sekali. Saya tidak tahu siapa, ketua ranting ke yang sampaikan, saya tidak tahu yang penting bukan daripada saya, bukan dari pimpinan,” kata Anwar.
Ditanya sama ada dakwaan itu dikeluarkan oleh ahli PAS sendiri, Perdana Menteri berkata: “Itu tanya dia lah. Tidak sampai dan tidak pernah dibincangkan oleh pimpinan yang saya tanya dalam PH (Pakatan Harapan) atau dalam BN (Barisan Nasional)”.
Sabtu lepas media melaporkan Presiden PAS Abdul Hadi Awang mendakwa tawaran itu muncul kerana PH khususnya PKR menyedari kedudukannya tidak kukuh, apatah lagi jumlah kerusi Melayu parti berkenaan tidak sebanyak PAS.
Menurut laporan itu, Hadi berkata pihaknya terbuka dengan mana-mana tawaran oleh sesiapa pun tetapi tawaran berkenaan mesti tidak lari daripada prinsip, matlamat dan hala tuju PAS.


Belgium akan musnahkan hampir 6 juta vaksin Covid-19 luput

Kerajaan Belgium pada Isnin mengumumkan negara itu akan memusnahkan hampir enam juta dos vaksin Covid-19 yang sudah luput, lapor media tempatan.
“Beberapa kajian menunjukkan vaksin yang disesuaikan dengan subvarian BA.4/5 jauh lebih berkesan berbanding vaksin asal menentang Covid-19,” kata Menteri Kesihatan Frank Vandenbroucke kepada jawatankuasa kesihatan parlimen persekutuan, lapor Agensi Anadolu memetik harian Het Laatste Nieuws.
Vandenbroucke berkata Belgium tidak boleh menggunakan lagi lebihan vaksin asli dan 2.6 juta dos Moderna dan 3.3 juta dos Pfizer akan dimusnahkan secepat mungkin.
Keputusan itu hanya berkaitan dengan vaksin jenis baharu yang telah dibangunkan, katanya.


Adun DAP nafi ambil dadah sebelum ditahan dalam serbuan kelab malam

Ahli Dewan Undangan Negeri (Adun) Pasir Bedamar Terence Naidu hari ini memohon maaf ekoran penahanannya dan ujian positif dadah ketika serbuan di sebuah kelab malam Pulau Pinang awal minggu ini, namun menegaskan beliau tidak berniat untuk mengambil sebarang dadah terlarang.Naidu, yang merupakan salah seorang dari 48 orang yang ditahan di sebuah kelab malam di Perai berkata beliau diundang oleh kawan-kawannya sempena sambtan Tahun Baru Cina di Pulau Pinang.Ketika tiba di Perai, katanya, beliau dibawa ke kelab malam di mana beliau ditahan.“Saya teragak-agak untuk masuk ke premis terbabit, namun akhirnya masuk,” katanya sambil menambah beliau tidak mengambil sebarang bentuk bahan terlarang ketika di kelab tersebut.Beliau turut mendakwa dihidang dengan “minuman yang aneh” di mana beliau tidak meminumnya selepas merasa sedikit minuman tersebut.“Saya kemudiannya dimaklumkan keesokan harinya bahawa ketika saya ke tandas, seseorang datang ke meja dan mengisi gelas minuman saya.”Beliau turut membuat laporan polis berhubung kejadian tersebut dengan menamakan saksi yang mengesahkan insiden berkenaan dan menyerahkan perkara tersebut kepada siasatan polis dan orang ramai untuk membuat kesimpulan.“Saya terkejut ketika dimaklumkan bahawa ujian air kencing saya positif, kerana saya ini merokok pun tidak,” katanya.Naidu turut menyatakan beliau bersedia untuk digantung DAP, parti diwakilinya supaya tidak diheret ke dalam isu tersebut, namun menegaskan beliau akan mempertahankan diri untuk membuktikannya tidak bersalah.“Tiada apa yang berubah, dan saya akan terus menjalankan tanggungjawab terhadap pengundi saya serta tetap berpendirian bahawa dadah adalah permasalahan sosial dan akan terus berjuang menentangnya.”


‘Letak jawatan hari ini atau dipecat’, Zahid beritahu ketua Wanita Umno menjelang tarikh akhir

Presiden Umno Ahmad Zahid Hamidi memberi kata dua kepada ketua Wanita parti itu, Noraini Ahmad agar meletakkan jawatan sebagai menteri Kabinet hari ini atau berdepan dengan pemecatan parti, kata sumber.Sumber berkata Noraini yang juga menteri pengajian tinggi sebelum ini enggan mengikut langkah bekas menteri tenaga dan sumber asli, Shamsul Anuar Nasarah yang meletakkan jawatan awal minggu ini sehingga menyebabkan kemarahan Zahid.“Letak jawatan atau kamu akan dipecat,” kata sumber Wanita Umno kepada MalaysiaNow merujuk kepada kata-kata Zahid kepada Noraini dengan syarat tidak dinamakan.“Noraini menangis apabila diberikan kata dua seperti ini, dia sayangkan parti pada masa sama sebagai anggota pentadbiran kerajaan dia tahu sekarang bukan masa sesuai untuk terus berpolitik.”Umno telah memberikan tempoh kepada ahli parlimennya sehingga 7 Ogos untuk memberikan surat tunjuk sebab sama ada mereka akan terus menyokong kerajaan PN atau menarik sokongan selain meletakkan jawatan mereka dalam kerajaan.MalaysiaNow difahamkan, Noraini akan mengeluarkan satu kenyataan pada hari ini.“Mungkin Noraini akan akur kepada Zahid,” kata sumber itu.Zahid pada Selasa mengumumkan sudah menghantar bilangan akuan bersumpah (SD) yang mencukupi kepada Yang di-Pertuan Agong untuk menumbangkan kerajaan Perikatan Nasional (PN) serta mendesak Perdana Menteri Muhyiddin Yassin meletakkan jawatan.Sebelum sidang media Zahid, Shamsul mengumumkan meletakkan jawatan dari Kabinet.Keesokan harinya, selepas mengadap Agong, Muhyiddin pada satu sidang media yang turut dihadiri Timbalan Perdana Menteri Ismail Sabri Yaakob serta pemimpin-pemimpin kanan parti dalam PN berkata, kedudukan beliau sebagai perdana menteri akan ditentukan oleh undi kepercayaan dalam sidang Dewan Rakyat pada September.Muhyiddin berkata cadangan beliau juga sudah diterima oleh Yang di-Pertuan Agong.Bagaimanapun, Zahid serta parti-parti pembangkang dari Pakatan Harapan (PH), Pejuang, Warisan dan Muda tetap mendesak kerajaan mengadakan sidang Parlimen secepat mungkin untuk menguji sokongan Muhyiddin.Sebelum ini MalaysiaNow mendedahkan rakaman audio antara Zahid dan Presiden PKR Anwar Ibrahim selepas perhimpunan agung Umno.Dalam perbualan itu, Anwar memuji cara Zahid menggendalikan perhimpunan itu dan serangan dilakukan terhadap kerajaan PN.Selain itu Anwar turut memuji kenyataan Shamsul selepas perhimpunan itu yang mengatakan bersedia untuk meletakkan jawatan.Kedua-dua Zahid dan Anwar pada mulanya menafikan perbualan audio itu.Bagaimanapun dalam satu mesyuarat Majlis Kerja Tertinggi Umno baru-baru ini, Zahid mengakui audio perbualan tersebut adalan tulen.


Sektor komoditi sumbang RM85.1 bilion kepada KDNK 2020

Sektor komoditi dan produk berasaskan komoditi menyumbang RM85.1 bilion kepada Keluaran Dalam Negara Kasar (KDNK) Malaysia pada 2020, kata Menteri Perusahaan Perladangan dan Komoditi (KPPK), Mohd Khairuddin Aman Razali.Beliau berkata daripada jumlah itu, sebanyak RM48.3 bilion disumbangkan oleh industri sawit.“Bagi memastikan prestasi sektor komoditi negara kekal mampan, modal insan yang berpengetahuan dan berkemahiran amat diperlukan.“Faktor ini adalah penting agar produktiviti sektor komoditi dapat dipertingkatkan lagi bagi menjana pendapatan negara,” katanya semasa berucap merasmikan program Karnival Kerjaya Agrikomoditi 2021 secara maya pada Selasa.Karnival secara dalam talian anjuran bersama KPPK dan Pertubuhan Keselamatan Sosial (Perkeso) di bawah Kementerian Sumber Manusia itu menumpukan beberapa industri dalam sektor komoditi seperti sawit, getah, kayu kayan, kenaf, koko dan lada dengan lebih 60,000 kekosongan jawatan.Mohd Khairuddin menyeru rakyat tempatan khususnya pencari kerja supaya merebut peluang untuk mendapatkan pekerjaan yang sesuai melalui karnival berkenaan.“Kementerian akan terus bekerjasama dengan pihak Perkeso untuk membantu pihak industri mendapatkan tenaga kerja yang diperlukan dengan mengutamakan pekerja tempatan dan pekerja dalam kalangan Orang Asli,” katanya.Beliau berkata menyedari kekurangan tenaga kerja tempatan yang menceburi sektor perladangan, KPPK melalui Institut Perladangan dan Komoditi Malaysia (IMPAC) turut menumpukan usaha membangun dan memperkasa pembangunan modal insan terutama bagi meningkatkan bilangan tenaga kerja mahir dan separa mahir.Penganjuran karnival itu adalah selaras dengan dasar terkini kerajaan yang mahu sektor itu dikuasai semula oleh pekerja tempatan berbanding sebelum ini yang dimonopoli tenaga kerja asing, khasnya komoditi sawit yang dianggarkan mencatatkan 75 peratus pekerja warga asing.Terdapat lebih 8,600 jawatan kosong daripada 26 majikan sektor perladangan dan komoditi ditawarkan dalam karnival tersebut di samping dianggarkan sebanyak 3,000 peserta warga tempatan termasuk para lepasan pengajian tinggi dan komuniti Orang Asli akan mengambil bahagian dalam karnival dua hari itu.Bagi pencari kerja, pendaftaran untuk menyertai Karnival Kerjaya Agrikomoditi 2021 boleh dilakukan menerusi pautan https://careerfair.perkeso.gov.my.Selain sesi temu duga secara maya pada Rabu, program taklimat mengenai PenjanaKerjaya 2.0 dan Portal MYFutureJobs serta sesi webinar Peluang Kerjaya Di Sektor Agrikomoditi turut diadakan.


Kes harian catat 1,040 jangkitan, 9 lagi terkorban

1,040 kes baru Covid-19 direkodkan semalam menjadikan jumlah keseluruhan sebanyak 5,012,483 kes.
Sebanyak 1,456 pesakit turut dilaporkan sembuh, menjadikan jumlah keseluruhan kes sembuh sebanyak 4,958,158.
Ketika ini, 17,547 kes aktif direkodkan di mana 16,378 atau 93.3% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,100 (6.3%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 69 kes dan 52 daripadanya memerlukan bantuan alat pernafasan.
Sembilan lagi kes kematian dicatatkan termasuk tiga kes kematian sebelum tiba di hospital menjadikan keseluruhan korban akibat wabak itu sebanyak 36,778 orang.


Bersatu pecat bekas MB Johor

Bersatu memecat bekas menteri besar Johor, Osman Sapian berkuatkuasa serta-merta, kata pengerusi lembaga disiplin parti itu Megat Najmuddin Megat Khas.Menurut Malaysiakini, keputusan itu dibuat atas tindakannya yang didakwa membantu kempen parti pembangkang, Pejuang pada Pilihan Raya Kecil Dewan Undangan Negeri (DUN) Slim.Keputusan itu memberi tamparan buat kerajaan Pakatan Nasional (PN) yang menguasai DUN Johor dengan 29 kerusi, termasuk kerusi Osman, berbanding 27 kerusi Pakatan Harapan (PH).Keputusan itu dibuat mengikut Fasa 10.2.3 dalam perlembagaan Bersatu yang menggariskan keahlian Osman terlucut secara automatik daripada parti, menurut Megat Najmuddin.“Tak perlu didakwa depan Lembaga Disiplin. Setiausaha agung (Bersatu) boleh memberitahu kepada umum bahawa Datuk Osman tidak lagi merupakan ahli Bersatu kerana tingkahlaku beliau sendiri,” katanya seperti dilaporkan Malaysiakini.Parti Pejuang diasaskan Dr Mahathir Mohamad berserta beberapa ahli Parlimen parti itu selepas dipecat daripada Bersatu.